text:
ORANJESTAD – Relaciona cu eleccion di miembronan di Parlamento di Aruba ariba diabierna 22 di september proximo, Gobierno mediante e decreto nacional di 28 di augustus 2017 No.1, DWJZ/1103/17, a dicidi di declara vigente e asina yama Ley Seco, cuminsando diahuebs 21 di september 2017 pa 6 or di atardi y terminando diasabra 23 di september 2017 pa 6 or di mainta.
Durante vigencia di Ley Seco tur localidad cu tin permiso pa bende bebida alcoholico leve of fuerte mester ta cera, mientras cu ta prohibi pa bende, entrega of duna bebida alcoholico leve of fuerte cu ta den e localidadnan aki na publico, cu excepion di e siguiente casonan:Tiendanan cu ta bende otro mercancianan banda di bebida alcoholico leve of fuerte (p.e. supermercadonan) por keda habri, bou condicion cu no ta permiti pa bende, entrega of duna bebida alcoholico leve of fuerte cu ta den e tiendanan aki. Hotelnan y lugarnan di alohamento (logement) por keda habri, bou condicion cu no ta permiti pa bende, entrega of duna bebida alcoholico leve of fuerte si no ta huespednan no-residente di e hotel of lugar di alohamento. Restaurantnan cu ta bende bebida alcoholico leve of fuerte por keda habri, bou condicion cu e bebida alcoholico leve of fuerte den e restautant no por ser bendi, entrega of duna, cu excepion di restaurantnan den e edificio di Aeropuerto Internacional Reina Beatrix den e areanan unda bebida alcoholico leve of fuerte por ser bendi of entrega solamente na pasaheronan saliente of di transito. Refresquerianan cu ta bende bebida alcoholico leve por keda habri, bou condicion cu no ta permiti pa bende, entrega of duna e bebidanan alcoholico leve den e refresqueria.
En conexion cu esaki Minister di Asuntonan General mediante e Disposicion Ministerial di 31 di augustus 2017, Nr. DWJZ No.1104/17, a prohibi tur tienda, localidad of lugar cu no ta rekeri un permiso pa bende bebida alcoholico leve, pa bende, entrega y/of duna cualkier bebida alcoholico durante e vigencia di Ley Seco.
Finalmente Minister di Asuntonan General mediante e Disposicion Ministerial di 31 di augustus 2017, Nr. DWJZ No.1133/17, a prohibi uzo di installacionnan di zonido ariba 22 di september 2017 di 6 or di mainta te 8 or di anochi den un straal di 50 meter di un stembureau, si ta pa haci anuncionnan di cualkier forma relaciona cu eleccion of pa toca musica. Cuerpo Policial lo controla debidamente cumplimento di e medidanan menciona.
ORANJESTAD – E situacion bergonsoso riba beach entre operadornan (manera por a mira riba video riba rednan social e dianan aki) no lo wordo acepta . Asina minister di infrastructura Otmar Oduber a laga sa pa medio di un comunicado. Segun e mandatario, e maneho di ‘3 strikes you’re out’ ta activo y lo tin cero tolerancia pa actonan asina.
ORANJESTAD – Durante su disertacion awe mainta den e reunion publico pa trata e proyecto di Green Corridor y Watty Vos Boulevard, ex minister responsabel pa e proyecto esta Benny Sevinger a declara cu e ta orguyoso di e trabou cu su team e tempo ey a haci pa e proyecto y cu e forma con a anda cu e proyecto tabata corecto. Ademas a cuestiona e forma con actual minister encarga cu e proyecto, Otmar Oduber kier resolve e problema, cu ta busca mas placa pa caba esaki. Pero loke mas a hala atencion, tabata e declaracion final di e ex minister, unda cu el a bisa cu kico cu e minister actual kier haci, ‘Be my guest.. pasobra I don’t give a damn! ”. Un declaracion cu rapidamente a bira e palabra di dia, tanto den Parlamento como riba rednan social.
CARACAS/ORANJESTAD – Oro y diamanta for di Venezuela ta wordo transporta di contrabanda pa Corsou y Aruba na gran escala, y facilita pa ehercito Venezolano. Asina e corant Hulandes Trouw ta raporta den su edicion awe. E informacion cu periodistanan di e corant a haya, ta bin di ex general Cliver Alcalá. Prome minister Evelyn Wever den su prome reaccion awe riba e articulo a bisa di tabata na altura di e articulo en cuestiony cu mesora el a manda investiga si esaki ta conta enberdad pa Aruba, ya cu segun e articulo e enfoke tabata Corsou y no tanto Aruba. For di fuentenan gubernamental Venezolano, NoticiaCla a haya un reaccion inoficial indicando cu no ta duna mucho balor na e informacion ya cu Alcala ta conoci di ta un persona ‘malo’, osea no di confia. Mientrastanto, fuentenan periodistico di e portal aki ta mustra cu mientras cu e ex general tabata hopi cerca di ex presidente Chavez, el a distancia di Maduro pasobra e tabata critica hopi di su politica. Pues e reaccion di parti di fuentenan di gobierno, ta comprondible e ora. E articulo mes en cuestion ta di e periodista investigativo Bram Ebus, cu a haci un investigacion di e asunto aki. E ta bin na remarke net awor cu tin un impasse entre Aruba y Venezuela pa contrabanda di hopi material cu Venezuela tin problema cune. Ta netamente pa e asuntonan aki, Venezuela tin su frontera cu islanan ABC cera pa mas di un siman caba. Segun e presidente di e pais andino, Nicolas Maduro, e problema ta contrabanda di mafia. Diahuebs tin combersacionnan atrobe pa wak si ta sali di e impasse aki y si Venezuela ta dispuesto pa firma e acuerdo di concepto yega na dje diabierna anochi. Fuente: Trouw.nl.. foto cortesia REUTERS.
ORANJESTAD – E introduccion di dos docter di cas extra na Spoed Eisend Hulp mester yuda reduci e tempo di espera ora cu un pashent ta na e departamento ey di hospital. Asina minister di Salud Dangui Oduber a bisa dialuna mainta den un conferencia di prensa. Segun Oduber, tin dos localidad habri na hospital unda cu AZV lo cubri dos huisarts cu ta specialmente atende y asisti tur caso di emergencia. E pashent cu yega, lo wordo trata. Esun cu resulta di no ta emergencia, e 2 docternan di cas lo trata. Asina e mandatario lo kier baha presion riba SHE, y reduci tempo cu pashent ta warda pa ayudo medico. Awor ta buscando si tin docter di cas disponibel cu por cuminsa di biaha, y si ta pa e minister, esaki por cuminsa dentro di un luna caba. “Pero por lo menos ya tin palabracion entre hospital i AZV pa cubri e gastonan” Oduber a bisa.
ORANJESTAD – Ta e intencion pa durante e prome aña di gobernacion Wever Croes, introduci e asina yama ‘integriteitskamer’ osea e ‘camber di integridad’. E camber aki tin cu scrutina tur proyecto y asunto di gobierno pa sigura cu esaki ta cumpli cu tur norma di integridad. Asina prome minister Evelyn Wever Croes a bisa dialuna durante conferencia di prensa. E structura di e camber aki sinembargo ta hopi curu ainda. E unico cos cu ta sigur, ta cu e ta bin e aña aki ainda, y cu e ta consisti di un grupo di persona ‘no politico’, sino e ta ‘beat the whole purpose’.
ORANJESTAD - Gobierno di Aruba ta lamenta cu Citgo Aruba a nenga informacion na parlamentarionan Hulandes. Esaki tabata e reaccion official un dia despues cu dos parlamentario Hulandes a reclama publicamente cu nan no a haya informacion di e refineria y a wordo prohibi entrada. Ta trata di parlamentarionan Hulandes van Raak y Bosman cu tabata na Aruba siman pasa pa atende reunionnan interparlamentario entre Aruba Hulanda y Sint Maarten. Pa cu e reunion aki e delegacion Hulandes a pidi Parlamento di Aruba pa por regla un bishita na refineria of por lo menos pa Citgo duna un presentacion na Parlamento. Lamentablemente Citgo a nenga di haci esaki, y e dos Parlamentarionan a bay busca informacion nan mes. Nan a bay na e refineria y locual nan a mira a decepciona nan. Nan a mira hopi hero bieu, y nan no a mira practicamente ningun actividad. Riba medionan social nan a cuestiona esaki masha hopi mes y un video di sr. van Raak “locual mi no tabata mag di wak na Aruba” a circula den henter Reino. A puntra Prome Minister di Aruba su reaccion, y sra. Wever-Croes a indica cu e ta lamenta cu Citgo no a duna e Parlamentarionan informacion tocante e proyecto. Pa gobierno tambe aparentemente ta dificil pa haya informacion. Tin reunionnan planea e siman cu ta bin pa haya mas informacion di e status di e proyecto. Mes momento Gobierno ta studiando e contractnan cu Gobierno di AVP a cera cu Citgo pa operacion di e refineria, pasobra indicacion ta cu e inversionnan no a tuma lugar y no tin claridad ki tempo nan lo tuma lugar. Gobierno di Aruba a anuncia siman pasa caba cu a institui un comision independiente pa studia e contract y conseha Gobierno kico pa haci cu n’e. Foto cortesia di gobierno su oficina di prensa.


c: text/html

text:
Morto
Morto ta e terminashon di e funkshonan biologiko ku ta sostené un organismo bibante. E palabra ta referi na e proseso di e sesashon di bida komo e kondishon of e estado di un kurpa ku no ta na bida mas. Fenomenanan ku normalmente ta okashona morto ta inklui depredashon, malnutrishon, aksidentenan anto malesanan.
E naturalesa di morto tabata pa hopi milenia kaba e konsernashon central di mundu su tradishonan religionan i filosofianan, anto kerementu den un tipo di bida despues di morto of reinkarnashon ta i tabata un aspekto sentral den kerementu religioso. Den senso moderno sientifiko, e origen i naturalesa di konsienshi te ahinda no ta konose den su hintero; un mirada tokante e ekistensia di bo konsenshi despues di morto te ahinda ta spekulativo.

robotstxt: allowed

filter: keep


text:
You are here
Aruba Airport Authority Evaluando Oportunidad Pa Desaroya “Aeropuerto Dakota”
ORANJESTAD (AAA) -- Recientemente Aruba Airport Authority N.V. (AAA) a anuncia publicamente cu nan ta buscando pa sa si tin interes for di sector priva pa un proyecto masha special y hopi sentimental.
Nan preferencia ta si por logra haya un compania interesa na Aruba mes. Barbara Brown, Chief Comercial Officer di AAA a anuncia cu ta buscando un inversionista cu kier ta parti di e proceso di rescate di un di e monumentonan mas importante den historia di Aruba y un di e simbolo, actor y testigonan principal di nacemento y desaroyo di e industria di turismo cu tanto Aruba ta orguyoso di dje. “Aeropuerto Dakota ta e parti mas historico di e mundo di aviacion di Aruba”, asina Barbara Brown a expresa.
A construi e terminal “Dakota” na aña 1942. E ta situa na e parti panort di e pista actual di aeropuerto. Den añanan 1950, cu construccion di e “schelp” na e parti panort, cu actualmente ta e edificio di “Yegada” di aeropuerto, e terminal bieu Dakota a bira e departamento di Brandweer. Den transcurso di añanan, a uza e edificio pa trabaonan di mantencion di avionnan chikito y despues di algun aña a sey’e y inclui’e den e cura di aeropuerto pa proteg’e miho.
AAA a publica un aviso, den forma di un “Request for Expression of Interest”, pa invita inversionistanan y/of desaroyadornan interesa pa presenta nan mes. Entre esunnan cu demostra interes lo organisa un destaho y for di eynan lo cuminsa e proceso di rescate y revitalisacion di e terminal Dakota. AAA ta determina pa preserva e parti importante aki di historia di Aruba.
Barbara Brown a splica cu AAA ta buscando e organisacion cu e mesun vision cu AAA, esta pa trece aviacion atrobe mas cerca di comunidad pa medio di un Café/Restaurant basa riba e tema “aviacion”, desaroya pa e inversionista interesa, na su propio gusto. E café/restaurant no lo keda den e cura di aeropuerto, pero e area lo wordo habri bek pa ofrece publico general acceso completo.
E ta añadi cu e idea ta pa e inversionista traha hunto cu AAA y Monumentenburo riba preservacion di e edificio. E terminal Dakota tin un estilo “Art Deco”, cu dos luifel dilanti y un trapi pa bay riba e dak na banda. Esakinan ta elemento cu AAA lo kier mira preserva. Tambe Monumentenburo lo asisti den guia con pa anda cu un monumento y su diseño na e forma cu ta mantene e integridad y balor historico di e edificio.
E café/restaurant aki tin un di e miho bistanan di e pista completo di aeropuerto y ta unda cu clientenan, tanto local como turista por sinta y disfruta di algo di come y bebe den un bon ambiente y un bista fabuloso.
Inversionistanan interesa den un proyecto historico y pa ta un actor importante den e proceso pa salvaguardia un monumento berdaderamente unico cu un historia sumamente rico, por tuma contacto cu Aruba Airport Authority en conexion cu e “Request for Expression of Interest”.


text:
Wikipedia no tin un página di diskushon ku e nòmber aki ahinda.
- Por fabor kontrolá si bo a skibi e nòmber di e página den forma korekto.
Promé ku bo traha e página aki, por fabor verifiká ku e kuenta di uzadó aki ta eksistí.
- Artíkulonan ku ta publisidat òf promoshon lo sea kitá (wak Wikipedia:Kiko Wikipedia no ta).
- Aki ta permití solamente artíkulonan ensiklopédiko ku tambe tin derechinan di outor ku ta kuadra ku e GDFL.
- Buska 54.82.57.154 den artíkulonan eksistente.
- Buska página den Wikipedia ku ta link aki.
- Si bo tabata antisipando un página aki, i e no tei, ta posibel ku e página no ta visibel pasó di un tardansa den aktualisashon di e database, òf un hende a kita e página (Wak e guia pa kitamentu rápido pa algun rasonnan posibel). Por fabor warda algun momentu promé ku bo purba atrobe, òf wak si e tabata kitá.


text:
Un festival di buki pa mucha cu musica
Biblioteca Nacional Aruba ta contento di por presenta otro autor y musico riba programa di e festival di buki pa mucha 2012.
Gabi Mercera (’55) ta un ‘repeat guest’ na e festival di buki pa mucha. Biblioteca Nacional Aruba a invita Gabi Mercera un biaha mas como cu su presentacionnan ta masha gusta bou di e muchanan.
Mercera ta bini for di nos hermana isla Boneiro y e ta un musico y poeta entre otro. Durante su carera el a toca cu drumband, steelband, beatband, combo, tipico, orkest, duo, trio, quartet y coro. Gabi Mercera ta orguyoso di su idioma materno Papiamento y e ta publica mas tanto den su mes idioma. Un di su specialidadnan ta rima. Gabi Mercera ta gusta haci hende contento pa medio di musica y ta uza esaki pa yega na mucha y hende grandi. E ta toca den su lesnan y ta uza e medio aki specialmente pa yega na mucha cu mester guia.
Na 1992 el a cuminsa cu su drumstudio “DECO” caminda e ta duna les. Na ocasion di 10 aña di existencia di DECO el a introduci un buki na Papiamento pa siña drum. El a dedica e buki na su alumnonan. Su obra di poesia “Réspétpagrandiichiki” a keda publica na 2005 y na 2007 “Masha danki” a mira luz.
Otro autor, contador di storia y ilustrador riba programa di e festival ta: Hulanda: Mylo Freeman, Tjibbe Veldkamp, Evelien van Dort y Sjoerd Kuyper. Corsou: Tio Ali (Alvin Inecia), Roland Colastica. Boneiro: Tio Gabi(Gabriel Mercera), Kathleen Thielman. St.Maarten : Loeki Morales, Surnam : Hilli Arduin, Jamaica : Amina Blackwood Meeks, Aruba: Robert Reeberg, Olga Buckley, Desiree Correa, Mariebelle Arends, Dolfi Kock, Dora Lauffer-Mathilda, Noris van Lis-Donata, Olga Orman. Den siman di 5 pa 9 di November e grupo aki lo bishita 65 scol cu presentacionnan atractivo y diverso. Pa muchanan cu no ta haya un bishita di autor na scol tin un programa di actividad na biblioteca trei merdia, tanto na Playa como biblioteca San Nicolas. Tur mucha ta bon bini.


text:
E feria di konsumidó di mas grandi na Hulanda…. Kòrsou presente na Vakantiebeurs 2018
WILLEMSTAD- 11 di yanüari 2018 – E aña aki tambe Ofisina di Turismo di Kòrsou (CTB) kompañá pa diferente partner den sektor privá ta partisipá na Vakantiebeurs kual ta tuma lugá na Jaarbeurs na Utrecht, Hulanda. Vakantiebeurs 2018 ta tuma lugá di 9 pa 14 di yanüari 2018 i ta sigur un di e eventonan kaminda CTB tur aña di nobo ta presente pa por promoshoná nos pais komo e destinashon turístiko number 1 den Karibe. E aña aki tambe e feria ta konta ku un partisipashon di riba aproksimadamente 100 mil bishitante. E bishitantenan aki tur tei pa laga nan mes keda inspirá ku ideanan pa nan próksimo vakashon. Meskos ku añanan anterior ta hopi ta esnan ku riba e promé dianan ya kaba a bishitá e stènt di Kòrsou.
Tur aña di nobo CTB ta organisá durante henter e siman un evento spesialmente pa atraé mas bishitante na e stènt di Kòrsou. E aña aki ta laga e bishitantenan tèst nan konosementu di papiamentu dor di mustra nan algun video di personanan lokal papiando papiamentu i nan por skohe for di 4 opshon kiko e persona lo por ta bisando. E ganadornan por gana entre otro: un eksperensia ku e Seabob, un tour na Landhuis Chobolobo, un trep pa wak bahada di solo riba boto ku Pelican Express, un trep pa Klein Curaçao ku BlueFinn Charters i hopi mas. E premio grandi ta un ticket pa 2 persona di 8 dia inkluyendo akomodashon na Livingstone Jan Thiel Resort.
Banda di e stènt di Kòrsou tin un teater kaminda Kòrsou ta dunando presentashon di 1 ora tur dia pa asina atraé e bishitantenan di e feria pa skohe pa Kòrsou. E presentashonnan ta keda duná pa e aktor hóben, Anton de Bies ku durante di su presentashon ta kompartí ku esnan presente un lista di e aktividatnan ku ta riba su lista pa e hasi ora e bai kas esta Kòrsou bèk. E diferente partnernan privá tambe ta duna un bista di tur loke nan tin di ofresé. Por bisa ku e aña aki tambe e stènt di Kòrsou ta bon ekipá ku informashon tokante di nos dushi pais. Riba promé dia di e feria esta 9 di yanüari, CTB a organisá ademas un kòktel spesialmente pa duna rekonosementu na e partnernan mas balioso.
Un danki spesial ta bai na e partnernan for di sektor privá ku a forma parti e aña aki di e tim di Kòrsou: CHATA, Papagayo Curaçao, Livingstone Jan Thiel Resort, ‘t Klooster Boutique Hotel, Quint’s Travelers Inn, Acoya Curaçao Resorts, Villas & Spa, Kontiki Beach Resort, Oasis Coral Estate, Dolphin Suites Curaçao, Scuba Lodge & Ocean Suits, Dolphin Academy Curaçao, Hilton Curaçao, Sunscape Curaçao Resort, Spa & Casino, Hato Caves i BlueFinn Charters Curaçao.
==============================
Curaçao at 2018 Vacation Fair
… the largest consumer fair in the Netherlands
WILLEMSTAD- January 11, 2018 – Once again this year, the Curaçao Tourist Board (CTB), together with a number of private-sector partners, is present at the Vakantiebeurs (Vacation Fair) held at the Jaarbeurs in Utrecht, the Netherlands. The 2018 Vacation Fair is being held from the 9th to the 14th of January 2018, and is one of the yearly events that the CTB is sure to be a part of each time to promote the island as the #1 tourist destination in the Caribbean. As in previous years, the fair is receiving over 100,000 visitors, all looking for inspiration on how to spend their next vacation, and once again many already visited Curaçao’s stand in these first few days of the event.
Each year, the CTB organizes a special event, lasting the whole week, to attract visitors to the Curaçao stand. This year, visitors were challenged to test their knowledge of Papiamentu by watching clips of locals speaking the language, after which they had to choose the right translation from among four options. The winners receive prizes such as a Seabob experience, a guided tour at Landhuis Chobolobo, a sunset boat trip on the Pelican Express, a trip to Klein Curaçao with BlueFinn Charters and much more. The grand prize is an 8-day trip for two, with accommodations at the Livingstone Jan Thiel Resort.
A theater next to the Curaçao stand offers a daily 1-hour presentation, providing the fair visitors with all reasons to choose Curaçao. In the presentation, young actor Anton de Bies shares his bucket list of activities to do when he returns home to the island, while the private-sector partners too share all they have to offer. And this year again, the Curaçao stand is well equipped with all kinds of information about the “dushi” island. On the first day of the fair, January 9, the CTB organized a special cocktail at which their most valuable partners were recognized.
A special thanks to the private-sector partners who are part of this year’s Curaçao Team: CHATA, Papagayo Curaçao, Livingstone Jan Thiel Resort, ‘t Klooster Boutique Hotel, Quint’s Travelers Inn, Acoya Curaçao Resorts, Villas & Spa, Kontiki Beach Resort, Oasis Coral Estate, Dolphin Suites Curaçao, Scuba Lodge & Ocean Suits, Dolphin Academy Curaçao, Hilton Curaçao, Sunscape Curaçao Resort, Spa & Casino, Hato Caves and BlueFinn Charters Curaçao.


text:
SIÑA BO YIUNAN
Hende Por Haci Dios Tristo—Con Nos Por Hacie Contento?
Bo a yega di sinti un dolor asina fuerte cu el a pone bo yora?— * Esey a yega di sosode cu casi tur hende. Ma tin biaha no ta nos curpa ta haci dolor. Kisas un hende ta papia malo di nos y ta bisa cosnan cu no ta berdad. Esey por haci dolor, no ta berdad?— Dios tambe por sinti dolor ora nan ta gaña riba dje. Laga nos papia tocante esaki y mira con nos por haci Dios contento en bes di caus’e dolor.
Bijbel ta bisa cu algun hende cu a pretende cu nan ta stima Dios a “hacie tristo.” Si, nan a causa Dios dolor! Claro, ningun hende no por pone Jehova Dios su curpa sinti dolor. E ta todopoderoso. Laga nos mira anto dicon Jehova ta sinti dolor of ta bira tristo ora nos no ta haci loke e ta manda nos haci.
E prome dos hendenan cu Jehova a crea riba tera a hacie masha tristo mes. El a pone nan den e Paradijs riba tera cu tabata yama e “hofi di Eden.” Ken e dos hendenan aki tabata?— Si, tabata Adam cu Eva. Laga nos wak kico nan a haci cu a pone Jehova bira tristo.
Despues cu Jehova a pone nan den e hofi ey, el a bisa nan pa cuid’e. Tambe el a bisa nan cu nan por a haya yiu y biba den e hofi pa semper. Pero prome cu Adam cu Eva a haya yiu, algo teribel a pasa. Bo sa kico a pasa?— Un angel a pone Eva desobedece Dios, y despues Adam tambe a desobedec’e. Laga nos wak con esey a sosode.
E angel a laga un colebra haci manera cos cu e por papia. Eva a gusta loke el a tende—e colebra a bis’e cu lo e bira “manera Dios.” Pesey el a haci loke e colebra a bis’e haci. Bo sa kico el a haci?—
Eva a come for di e palo cu Jehova a bisa Adam pa no come for di dje. Prome cu Dios a crea Eva, el a bisa Adam: “Di tur palo di e hofi bo mag come libremente, ma di e palo di conocemento di bon y malo lo bo no come, pasobra e dia cu bo come di dje, lo bo muri sigur.”
Eva tabata sa di e ley ey. Ma el a keda wak e palo y a ripara cu e “tabata bon pa cuminda, y cu e tabata un delicia pa bista ... El a coge di su fruta y a come.” Despues el a duna Adam e fruta, y Adam tambe “a come.” Dicon bo ta kere Adam a haci esey?— Esey ta pasobra Adam tabata stima Eva mas cu Jehova. El a prefera di agrada Eva en bes di agrada Dios. Pero ta mas importante pa obedece Jehova cu cualkier otro persona!
Bo ta corda e colebra cu a papia cu Eva? Mescos cu un hende por laga parce cu ta un popchi ta papia, un persona a haci manera cos cu ta e colebra tabata papia. Ta bos di ken tabata bin for di e colebra?— Tabata bos di e “colebra original, esun cu yama Diabel y Satanas.”
Bo sa con bo por haci Jehova contento?— Bo por haci Jehova contento si bo ta haci bo best pa obedec’e semper. Satanas ta bisa cu e por pone tur hende haci loke e kier pa nan haci. Pesey Jehova ta anima nos: “Sea sabi, mi yiu, y haci mi curason contento, pa mi por contesta esun cu reprocha mi.” Satanas ta reprocha of haci cherche di Jehova. E ta bisa cu e por kita tur hende di sirbi Jehova. Pues, si abo obedece Jehova y sirbie, esey lo haci Jehova masha contento. Lo bo haci bo best pa logra esey?—
Lesa den bo bijbel
Salmo 78:40
Genesis 1:26-28; 2:15-17; 3:1-6
Revelacion 12:9; Proverbionan 27:11
^ par. 3 Si bo ta lesa pa mucha, e strepi ta indicacion pa stop y laga nan contesta.


text:
UN COMBERSACION INTERESANTE TOCANTE BIJBEL
Testigonan di Jehova Ta Kere den Hesus?
Pa bo haya un idea con testigonan di Jehova ta combersa cu hende, tuma nota di e siguiente dialogo. Imagina cu un Testigo cu yama Anthony ta bishita un homber cu yama Tico na su cas.
TA IMPORTANTE PA KERE DEN HESUS
Anthony: Con ta bay Tico! Mi ta contento di mira bo atrobe.
Tico: Mi tambe ta contento di mira bo.
Anthony: Mi a trece E Toren di Vigilancia y ¡Despertad! nobo pa bo. Mi tin sigur cu lo bo haya e articulonan den e revistanan aki interesante.
Tico: Danki. Bo sa, mi ta contento cu bo a bin awe pasobra tin un cos cu mi kier a puntra bo.
Anthony: Masha bon! Puntra mi numa.
Tico: Un par di dia pasa mi tabata bisa mi colega cu e bukinan cu bo a duna mi ta interesante. Pero el a bisa mi cu mi no mester lesa nan pasobra testigonan di Jehova no ta kere den Hesus. Esey ta berdad? Mi a bisa mi colega cu lo mi puntra bo esey ora bo bin cerca mi.
Anthony: Wel, mi ta hopi contento cu bo a haci mi e pregunta ey, ya bo por tende for di un Testigo mes kico nos ta kere.
Tico: Si, esey mes mi a pensa.
Anthony: Wel, nos como testigo di Jehova sigur sigur ta kere den Hesus. Nos ta kere cu fe den Hesus ta sumamente importante pa haya salbacion.
Tico: Mi tabata sa cu boso ta kere den Hesus, pero ora mi colega a bisa mi cu boso no ta kere den dje, el a pone mi duda un tiki. Mi kier sa cu nos no a yega di papia riba e topico aki ainda.
Anthony: Bo kier pa mi mustra bo algun texto di Bijbel cu ta mustra pakico ta importante pa pone fe den Hesus? Nos ta uza e textonan aki hopi biaha ora nos ta predica.
Tico: Okay.
Anthony: Ta bon pa wak loke Hesus mes a bisa na Juan 14:6. E palabranan aki ta parti di un combersacion cu Hesus tabatin cu un di su apostelnan. E texto ta bisa: “Hesus a contest’e: ‘Ami ta e caminda, e berdad y e bida. Ningun hende no ta yega cerca e Tata si no ta pa medio di mi.’” Segun e texto aki, con ta e unico manera cu nos por acerca e Tata?
Tico: Mediante Hesus.
Anthony: Exactamente. Y anos como testigo di Jehova ta kere firmemente den esey. Laga mi haci bo un pregunta: Di loke bo a siña tocante Dios, ora un hende haci oracion, den nomber di ken e mester haci oracion?
Tico: Den nomber di Hesus.
Anthony: Bo tin rason. Ta pesey cada biaha cu mi haci oracion mi ta hacie den nomber di Hesus. Y tur otro testigo di Jehova tambe ta haci mescos.
Tico: Interesante.
Anthony: Un otro texto cu nos por lesa ta Juan 3:16. E texto aki ta asina importante cu bo por bisa cu e ta un resumen di tur loke tin skirbi tocante e bida di Hesus y su ministerio den e Evangelionan. Bo kier a lesa e texto aki?
Tico: Okay. E ta bisa: “Pasobra Dios a stima mundo asina tanto cu el a duna su Yiu unigenito, pa tur cu pone fe den dje no bay perdi, ma haya bida eterno.”
Anthony: Danki. Bo conoce e texto aki?
Tico: Si, mi conoce e texto ey bon, y mi a yega di tend’ele den misa y mir’e riba sticker di auto.
Anthony: Si, e texto aki ta bon conoci. Laga nos wak e un biaha mas, Hesus a bisa cu Dios a stima hende asina tanto cu el a habri caminda pa hende por haya bida eterno. Pero kico nos mester tin pa nos haya bida eterno?
Tico: Nos mester tin fe.
Anthony: Si. Nos mester pone fe den Hesucristo, e Yiu unigenito. E Toren di Vigilancia cu mi a trece pa bo ta enfatisa e punto aki na pagina 2. Eynan e revista ta bisa cu su proposito ta pa “anima hende pa pone fe den Hesucristo, kende a muri pa nos por haya bida eterno y kende ta reinando awor como Rey di e Reino di Dios.”
Tico: Wel, mas claro no canta un gayo. Den boso revistanan mes tin prueba cu testigonan di Jehova ta kere den Hesus.
Anthony: Corectamente.
Tico: Ta dicon anto hende ta bisa cu boso no ta kere den Hesus?
Anthony: Por tin varios motibo pakico hende ta bisa esey. Tin hende simplemente ta ripiti loke otro hende ta bisa. Of nan a tende esey na nan misa.
Tico: Kisas algun hende ta bisa cu boso no ta kere den Hesus pasobra boso ta yama boso mes testigonan di Jehova y no testigonan di Hesus.
Anthony: Esey tambe por ta un motibo.
Tico: Dicon boso ta papia asina tanto tocante Jehova?
“MI A HACI BO NOMBER CONOCI”
Anthony: Un motibo ta cu nos ta kere cu ta importante pa uza Dios su nomber, Jehova, mescos cu su Yiu, Hesus, a uz’e. Wak kico Hesus a bisa su Tata den oracion na Juan 17:26. Bo kier a les’e?
Tico: Sigur no! “Y mi a haci bo nomber conoci na nan y lo mi sigui hacie conoci, pa nan por demostra e amor cu bo a stima mi cu ne y pa mi por ta den union cu nan.”
Anthony: Danki. Bo a ripara cu Hesus a bisa cu el a haci Dios su nomber conoci? Dicon bo ta kere cu el a haci esey?
Tico: Wel, mi no sa.
Anthony: Kisas nos por lesa un otro texto pa contesta e pregunta ey. Esun cu mi tin na mente ta Echonan 2:21. E ta bisa: “Tur hende cu invoca e nomber di Jehova lo ser salba.” Mi tin sigur cu bo ta di acuerdo cu si nos tin cu invoca e nomber di Jehova pa nos haya salbacion, Hesus lo mester tabata sa esey.
Tico: Claro cu si.
Anthony: Pues, un motibo pakico Hesus a haya cu ta importante pa su siguidornan conoce y uza Dios su nomber ta pa nan haya salbacion. Y esaki ta un di e motibonan principal pakico nos ta papia asina tanto tocante Jehova. Nos ta pensa cu ta importante pa haci Dios su nomber conoci y nos ta yuda otro hende pa nan tambe haci esey.
Tico: Pero hasta si hende no sa e nomber di Dios of no ta uz’e, toch nan sa tocante ken nan ta papia ora nan ta referi na Dios.
Anthony: Por ta bo tin rason. Pero como cu el a bisa nos su nomber, ta mas facil pa nos hala cerca dje.
Tico: Mi no a compronde bon.
Anthony: Laga mi duna bo un ehempel: No ta necesario pa sa e nomber di Moises. Nos por simplemente identific’e como e homber cu a parti Lama Cora na dos of e homber cu a haya e Dies Mandamento. Nos por bisa mescos di Noe. Nos mester sa su nomber? Nos por a referi na dje djis como e homber cu a traha un arca y salba su famia y e animalnan. Den caso di Hesucristo tambe ta mescos; anos por referi na dje simplemente como e homber cu a bin for di cielo y a muri pa nos picanan, no ta berdad?
Tico: Mi ta kere cu si.
Anthony: Pero Dios a laga hende sa con yama e hombernan ey. E echo cu nos sa nan nomber ta haci e relatonan cu tin den Bijbel tocante nan mas bibo pa nos. Maske nunca nos no a conoce Moises, Noe ni Hesus personalmente, e solo echo cu nos sa nan nomber ta haci nan mas real pa nos.
Tico: Ami nunca no a pensa riba esey, pero e ta zona logico si!
Anthony: Esey ta un otro motibo pakico testigonan di Jehova ta uza e nomber di Dios asina tanto biaha. Nos kier yuda hende pone fe den Jehova Dios como un Persona real cu nan por hala cerca dje. Na mes momento, nos ta reconoce cu Hesus ta hunga un rol hopi importante den nos salbacion. Kisas nos por lesa un texto mas pa comproba e punto aki.
Tico: Si, ta bon.
Anthony: Aworey nos a lesa Juan 14:6. Corda cu Hesus a bisa cu e ta “e caminda, e berdad y e bida.” Laga nos bay na e mesun capitulo 14 pero awor na versiculo uno. Bo kier a lesa loke Hesus a bisa den e ultimo parti di e versiculo ey?
Tico: Okay. E ta bisa: “Pone fe den Dios; pone fe den mi tambe.”
Anthony: Masha danki. Awor, kico abo ta pensa: Esaki ta nifica cu bo tin cu dicidi ta den ken bo ta pone fe? Den Hesus of den Jehova?
Tico: No, pasobra Hesus a bisa cu nos mester pone fe den ambos.
Anthony: Hopi bon! Mi tin sigur cu bo ta eens cu no ta suficiente pa djis bisa cu nos tin fe den Dios y den Hesus. Nos tin cu biba di tal manera cu nos ta demostra cu nos tin fe den nan.
Tico: Claro cu si.
Anthony: Pero ta con un hende por demostra cu realmente e tin fe den Dios y den Hesus? Kisas nos por papia riba e pregunta ey e siguiente biaha. *
Tico: Esey ta un bon idea.
Tin un topico di Bijbel en particular cu bo tin gana di sa mas di dje? Bo ta interesa pa sa mas di e creencianan y practicanan religioso di testigonan di Jehova? Si esey ta e caso, no duda pa bisa un Testigo esey. Lo e ta contento pa combersa cu bo riba e topiconan ey.
^ par. 60 Pa mas informacion, wak capitulo 12 di e buki Kico Bijbel Ta Siña Realmente? publica pa testigonan di Jehova. Tambe e ta disponibel na jw.org.
Pone fe den Hesus ta sumamente importante pa nos haya salbacion


text:
ORANJESTAD(AAN)—- E foto di grupo ta mustra e ganadornan infantil di Tumbrito 2018; d.r.p.d. Guinovan Maduro cu a termina na di 4 lugar, Sendy Loepstop na di 5 lugar, Rey di Tumberito 2018 Xenon Daal, Asia Libie na di 2 lugar y Jordan Koolman na di 3 lugar. Tambe por mira e foto di reina hubenil di tumba Jayleen Croes. ...Read More »
Latest News
Ganadornan di Tumberito 2018 infantil y hubenil
ORANJESTAD(AAN)—- E foto di grupo ta mustra e ganadornan infantil di Tumbrito 2018; d.r.p.d. Guinovan Maduro cu a termina na di 4 lugar, Sendy Loepstop na di 5 lugar, Rey di Tumberito 2018 Xenon Daal, Asia Libie na di 2 lugar y Jordan Koolman na di 3 lugar. Tambe por mira e foto di reina hubenil di tumba Jayleen Croes. ...Read More »
Ganadornan di Tumberito 2018 infantil y hubenil
ORANJESTAD(AAN)—- E foto di grupo ta mustra e ganadornan infantil di Tumbrito 2018; d.r.p.d. Guinovan Maduro cu a termina na di 4 lugar, Sendy Loepstop na di 5 lugar, Rey di Tumberito 2018 Xenon Daal, Asia Libie na di 2 lugar y Jordan Koolman na di 3 lugar. Tambe por mira e foto di reina hubenil di tumba Jayleen Croes. ...Read More »
Parlamentario Endy Croes a baha fuerte riba presunto corupcion di tereno
ORANJESTAD(AAN)— Durante conferencia di prensa semanal di fraccion di MEP, parlamentario Endy Croes a baha pisa riba presunto fraude y corupcion riba terenonan cu cooperacion total di ex minister Benny Sevinger, manera el a bisa. Endy Croes tabata tin como prueba den su man un peticion pa un optie riba un tereno comercial na Wayaca cerca di airport. E carta ...Read More »
Parlamentario Endy Croes a baha fuerte riba presunto corupcion di tereno
ORANJESTAD(AAN)— Durante conferencia di prensa semanal di fraccion di MEP, parlamentario Endy Croes a baha pisa riba presunto fraude y corupcion riba terenonan cu cooperacion total di ex minister Benny Sevinger, manera el a bisa. Endy Croes tabata tin como prueba den su man un peticion pa un optie riba un tereno comercial na Wayaca cerca di airport. E carta ...Read More »
Peticionnan pa asilo na Aruba rond di 10 pa aña
Segun directora di DIMAS: Ningun caso honra: ORANJESTAD (AAN): Aruba como pais ta mara na cierto protocol cu ta regla e parti di asilo. Den cuadro di esey como pais, tin cierto proceduranan na su luga dependiendo si ta trata di peticionnan individual of gruponan grandi y otro. Esakinan, cada ken tin un tarea den e parti aki. Dimas tambe, ...Read More »
Gobierno no ta doño mas di edificio di ex-Kennedy School
ORANJESTAD (AAN): E edificio di John F. Kennedy ya no ta di gobierno mas, pero el a pasa pa ta propiedad di Aruba Investment Bank, segun minister di Enseñansa, drs. Rudy Lampe. Ora cu e ta propiedad di AIB y si nan, na dado momento, un instancia lo kier pone disponibel, e ta bay bira un huur. E ora bo ...Read More »
Mundo comercial tambe preocupa cu problemanan social
ORANJESTAD (AAN): Problemanan social ta trece preocupacionnan den mundo comercial pa diferente motibo, segun Sr. Ernst Mohammed, di Camara di Comercio. Tanto comercialmente como salubridad ta afectando nos comercio. Aparte di gastonan cu ta grandi, di AZV y SVb, cu tambe e parti di dunado di trabao. Ora cu un empleado mester bay cu un ser keri pa motibonan medico ...Read More »
Lo bay reorganisa cas di Aruba na Hulanda
ORANJESTAD: — December ultimo a keda acorda pa Conseho di Minister e reorganisacion di Cas di Aruba. Segun Minister Plenipotenciario Guillfred Besaril “ na momento cu mi persona a yega Hulanda mi a realisa hopi lihe cu nos ta papiando di un organisacion cu ta funciona na un manera demasiado administrativo y no ta duna espacio pa e tareanan cu ...Read More »
Aruba Judo Bond a presenta su directiva nobo
ORANJESTAD (AAN) – Dia 11 di januari Aruba Judo Bond a tene un conferencia di prensa y a presenta e miembronan di directiva nobo . Y tambe Presidente a elabora riba meta y planes cu e directiva tin pa cu e deporte di Judo. Dia 6 di januari ultimo un directiva nobo a wordo elegi pa Aruba Judo Bond. E ...Read More »


text:
Inglatera tin 600 flat cu tin peliger di candela
LONDON, Inglatera - Den Inglatera tin construi, segun calculacion, 600 edificio cu ta traha den e mesun material cu Grenfell Tower, e edificio di...
Polis di Espirito Santo na Brasil ta keda riba welga ignorando...
BRASIL - Polisnan militarisa di e estado suroriental Brasileño di Espirito Santo, a ignora diasabra un acuerdo firma e anochi di diabierna cu e...
Mayornan tabata inyecta nan tres yiu chikito cu heroina como un...
PIERCE COUNTY, Washington - Un pareha di e estado di Washington, ta confrontando varios cargo den nan contra, despues cu polis a bisa cu...
April e giraf a duna luz dilanti di miyones di hende
HARPURSVILLE, New York - Despues di varios luna en espera, April, e giraf finalmente a duna luz den Animal Adventure Park di Harpursville di...
Corea del Norte ta rebaha su tono menasante
PYONGYANG, Corea del Norte- Durante un inspeccion di e Comando di e Forsa Strategico di Ehercito Popular Coreano dialuna ultimo, e lider norcoreano Kim...
Homber Britanico ta cana den caya ta coregi borchi
LONDON, Inglatera - Un homber Britanico a dicidi di sali riba caya di e ciudad pa asina coregi e erornan gramatical cu e ta...
Blogger Irani exilia na Turkia ta yega Israel
JERUZALEM, Israel- Un blogger Irani cu tabata scirbi pa un website Israeli, cu mester a sali ora cu el a cumisna haya menasa di...
Modelo ta wordo asesina na Irak
BAGHDAD, Irak - Un modelo hoben a wordo tortura y asesina na machetaso pa e simpel hecho di ta bon na moda, luci bon...
Putin ta dispuesto pa reuni “den cualkier momento” cu Trump
MOSCU, Rusia - Presidente di Rusia, Vladimir Putin, ta dispuesto pa reuni “den cualkier momento cu e lider electo di Merca, Donald Trump, pa...
Stop di perde tempo den relacionnan bashi y bira feliz cu...
Bo ta fada di ta bo so of fada di no por topa e pareha ideal? Pronto tin un solucion pa bo soledad. E...
Washington ta cla pa huramentacion di Donald Trump como President nr...
Ciudad di Washington DC ta cla pa e toma di posesion di Donald Trump, president nr. 45 di Merca. Esaki lo ta e toma di...
Trump ta nomina Jerome Powell pa dirigi Reserva Federal
Diahuebs 2 di November, presidente Mericano Donald Trump a anuncia Jerome Powell oficialmente como su nominado pa dirigi e Reserva Federal. Esaki lo tuma...
Ocho morto durante teremoto na China
XINJIANG, China - Durante un teremoto na Xinjiang den noordwest di China, diahuebs mainta ora local, sigur ocho hende a fayece. E teremoto tabata...
Fayonan grave den siguridad di computer chip di Intel
TECNOLOGIA Varios investigadonan, incluyendo un di e proyecto di Google Zero a expone "varios fayo den siguridad" den e diseño di Intel, AMD y ARM...
Asesinato di periodista na Mexico ta crea alerta den e pais
MEXICO - E coresponsal di e corant La Jornada na Chihuahua (Mexico), Miroslava Breach, a wordo asesina cu arma di candela mientras cu e...
Theresa May ta acusa Union Europeo di menasa
LONDON, Inglatera - E prome minister Britanico, e conservador, Theresa May, a acusa diaranson Union Europeo di purba influi den e proximo eleccionnan general...
Hoben Brasilero desapareci ta bolbe bek despues di 5 luna
BRASILIA, Brazil- E caso di desaparicion di e studiante di psciologia Bruno Borges, kende a wordo mira pa ultimo bihaa durante un lunch familar...
Disneyland Paris tabata meta pa atentado
PARIS, Francia - Shete homber cu a wordo aresta siman pasa na Francia debi na cierto plannan pa un atentado, tabata tin entre otro...
Prome vuelo regular desde Merca a baha na Cuba den mas...
HAVANA/WASHINGTON - E prome vuelo comercial director entre Merca y Cuba a baha diaranson den e ciudad di Santa Clara, den centro di e...
Salud : Cannabis terapeutico, remedi of droga?
JOHANNESBURG, Surafrica- Ya ta un paar di luna caba cu Susanne (nomber ficticio) ta dunando su yiu homber di seis aña un tratametno nobo....


text:
Mas trabou na viadukt Arubastraat den Otrobanda
Willemstad – Obra Públiko ta alertá ku den e fin di siman di 19 i 20 di ougùstùs próksimo tin trabounan nesesario, na viadùkt A.A. de Lannoy- Willems Boulevard for di Arubastraat bai Koningin Julianabrug direkshon di Punda. E trabounan ta enserá ku outomobilistanan lamentablemente mester tuma un ruta adaptá. Durante di e wikènt aki, e kaminda bou di e viadùkt menshoná ta será pa tráfiko entre 8’or di mainta i 5’or di atardi.
Pa por yega na nan destinashon, tráfiko ku ke bai den e direkshon di Punda i ku normal ta pasa bou di e viadùkt di Arubastraat, mester sigui e diferente bòrchinan ku ta duna un guia na kon pa kore. Pa bai direkshon di Punda biniendo for di Saliña, na lugá di kita for di brùg pa baha bai na Otrobanda, mester sigui bai e lusnan di tráfiko na Seru Dòmi i hasi un ‘u-turn’ pa bai bèk i kita for di e kaminda pa por drenta Otrobanda.
Mientrastantu ta sigui tambe ku e trabounan intensivo na e diferente otro viaduktonan di Kòrsou kaminda tin bastante forma di daño , entre otro na e betòn, na e heru den e betòn i na e balustradanan banda di e viaduktonan. E trabounan ta andando pa algun tempu kaba den fase. E ta tuma tempu pa motibu ku ta trata di un renobashon struktural i duradero.
Kontratista Betonbouw NV, Obra Públiko i polis tékniko ta pidi públiko pa tene kuenta ku e trabounan i adaptá nan ruta durante di e trabounan di mantenshon. Ora no ta nesesario pa sera e kaminda kompletu, ta habri sikiera un via. Ta pidi outomobilistanan pa tene kuenta ku personal i material di renobashon ora ta trafiká den besindario di e viadùkt.


text:
Querido Hubentud, sera conoci cu Oportunidad – Al Figaroa … www.comprondiendobida.com
‘Pushi Cheshire, Alice a puntra. Bo kier bisa mi cua caminda mi mester bay di akinan? E caminda cu bo tin cu tuma ta depende principalmente di unda bo kier jega, e pushi a contest’e. Esey no ta importami nada, Alice a bis’e. E ora no ta importa cua caminda bo tuma, e pushi a bis’e.’ – Charles ‘Lewis Carroll Dodgson, Alice in Wonderland 1865
Querido Hubentud,
Lagami cuminsa na deseabo un bon aña y introduci mi mes como Oportunidad. Mi ta manifestando kinan pa cordabo ken bo ta y loke bo ta capas di ta. No ta keda na mi pa bisabo kiko pa hasi cu bo bida, como cu esey ta den bo mesun man. Mi meta ta pa habri bo wowo y bisabo, siña conoce bo mes bon, explora bo mente y engrandece. Mescos cu Fe ta cuminsa na un simiya di mustard, bo logronan lo cuminsa cu un simpel inspiracion. Reconoce bo talentonan, averigua kiko e ta y exploite, como cu nos tur tin uno scondi.
Bida ta un gran misterio y hopi pregunta lo pasa bay sin contesta. Alguno inutil, alguno di hopi importancia. Esey ta pone cu nada nunca lo ta imposibel, solamente si bo gaña bo mes y no para pe. Busca bo Spirito, esun cu ta papia cubo. Puntre kiko boso deseo ta y asina logre hunto. Semper bay pa e gol, e keeper nunca no ta eynan.
Biba of laga di biba. Scirbi pa Aldrick Figaroa www.comprondiendobida.com
Bo ta biba of laga di biba? Asina hopi ta laga sa y asina tin hopi ta gusta menciona. Pero kiko en realidad ta e berdad su tras. Bo ta rechasa bida pa acepta morto, o vice versa, rechasa morto pa biba. Hopi di nos grandinan ta bisa; “Ay Dios, ta mihor bo yude of tume”. Y esaki naturalmente ta un insulto, paso e equis persona ki no ta bay ni dilanti, ni patras. Of tambe e por ta pasando den un situacion penoso, cual e no por saca su curpa for di dje.
Biba of laga di biba? Biba pa awe, biba pa mayan? Asina cada ken ta scohe nan mesun credo, pa adapta nan bida diario na dje. Filosofonan y sabionan lo bisa cu algun ta biba liher pa muri jong, otro lo bisa, Mens sana en corpore sano, pa expresa nan ideologia y nan logronan. Pero asina mes, cada ken ta carga nan cruz, asina mes cu nan ta pagano, paso nan sa cu sin esfuerso, no tin mayan. Castigo corporal, mente inhunda cu informacion, curpa no tin sosiego, pero asina mes, no tin paracion. Mi tin di biba y sigi biba y biba bay. Mi tin di come, bebe y drumi bay. Manera awe, sigur lo tin un mayan. Mi hogar ta mi forsa y mi cuminda ta sagrado.
Mi oracion di anochi, ta mi vos, mi mirada y mi guia. Mi man extendi ta pa yuda otro, asisti na sacrificionan y duna tur loke mi por pa yuda mi prohimonan. Egoismo sigur lo ta mi caida.
E ta pa mihor… Rosabelle Illes ta comparti su sabiduria y su poesia ‘Bo reflexion den un otro dimension’ riba www.comprondiendobida.com
Abo sa bisa “awor cu mi ta wak bek, mi ta agradecido pa locual a sosode?” Abo sa sinti cu na e momento bo no por ni imagina un motibo, mucho menos reconoce e bon di e situacion? Durante un experencia y teniendo cuenta cu e circunstancia, sin lubida e velocidad di un pensamento pa otro, abo tambe sa permiti pa bida dicidi con bo ta sinti? Dicon nos no por ta agradecido pa locual a sosode na e momento cu e sosode? E ta simpel: nos no ta compronde.
Ideal ta ora un persona articula e motibo di un problema, e acompaña su analisis cu posibel solucionnan. Pero desafortunadamente, mi tampoco no ta compronde. Mi mama sa bisa “Ora cu mi a compronde cu mi no por compronde, mi a compronde” –Betty Werleman. Y esaki ta forma exactamente e estado cu nos mester inhabita pa por ta constantemente agradecido.
Is our society changing so fast and our traditions dying even faster? Indra Stamper shares a poem on the subject…
Documenta pensamento ta documenta historia oral…Un rato cu Indra Stamper…
Den un combersacion ameno cu Indra Stamper, e la comparti diferente di su pensamentonan pa cu nos custumbernan cu ta bayendo perdi, un mas lihe cu e otro. Hunto nos a puntra nos mes, tad icon esaki ta sosodiendo y kico nos por hasi pa evita esaki. Con nos por sinja nos hendenan y nos paisanonan nobo stima nos custumbernan Rubiano? Indra ta hasi esaki dor di pone su pensamentonan riba papel… un custumber cu cada un di nos por crea tambe. Documenta nos pensamentonan ta documenta historia oral, vivencia y bida mes…
Aruba as Inspiration… Interview with musician Dennis Zeppenfeldt… www.comprondiendobida.com
Amor pa Aruba ta pa bo…Aruba ta mi patria stima, Aruba ta e lugar caminda ami, mi mayornan y mi welonan a nace. E amor pa mi isla a wordo crea door di mi mayornan for di chikito y tambe door di e dirigentenan di grupo juvenil De Trupialen.
Con Aruba a inspira bo den bo ultimo cd…’Nos cancionnan na papiamento’? Semper e musica di Aruba a tokami profundamente.
For di chikito mi a toka y canta e cancionan di Aruba den De Trupialen y esey a haci cu nan a bira parti di mi y mi formacion musical. Pesey mi a dicidi di dedica un CD na nos musica na Papiamento.
PADU LAMPE, writer & psycholgist DIMITRI HALLEY… 2 generation in conversation on ‘The Third Element…and life…
Dimitri ta bisa: `Nos mester trata na compronde y interpreta e informacion cu Padu ta presenta den su bukinan: E ta un informacion hopi mas importante y profundo cu nos lo kere na prome instante. Pa mi Padu ta un hende cu un espiritu grandi y profundo. ‘ Dimitri ta kere cu ta solamente algun mente grandi na mundo a logra di capta e informacionnan aki. Den esaki e ta pone Padu riba mesun linja cu hendenan grandi den mundo.
Den The Third Element Padu ta splica con e interaccion entre e mundo fisico y psichico ta nace. E buki ta bay riba e esencia di tur loque ta existi.
‘Spiritualidad’ pa mi ta e dimension mas lew cu e ‘quantum level’ , pero pa cua e ‘quantum level’ ta un entrada. Simplemente bisa, e ta e ‘nivel’ di energia universal cu ta duna bida na tur cos. Bisando esaki, mi ta expresa tambe cu pami no tin ‘diferencia’ of ‘separacion’ entre e mundo fisico y e mundo spiritual. Nan ta fuertemente conecta. Pero e ta depende di desaroyo di e sensibilidad di e persona pa capta esaki, y mas ainda pa incorpora esaki den bo bida diario.


text:
Dos tres dia kaba mi tabata kompartí ku bosnan e idea di e kòmbersashon komo kriterio di rikesa di un komunidat i un desaroyo resiliente. I awe wakiendo e kantidat grandi di temanan ku a bini nos mesa virtual den e último dos dia mi no por a resistí e tentashon di kompartí ku bosnan algun di e temanan ei. E promé ta «Tecnología, cultura y compañías» kaminda David ta konta nos riba kambionan teknológiko i kultural. Juan a laga nos ayera un post masha importante i emoshonante riba e rotashon aselerá di e poder – e poder no ta ya kaba, kiko e tabata -. Por ultimo, pero no menos importante Javier a trese riba e mesa un artíkulo di Forbes ku a sirkulá den e blògsfer riba si e eBooknan mester ta konsiderá bukinan òf softwer.
«Temanan rib’e mesa: Poder, teknologia, kultura, kompanianan…» recibió 0 desde que se publicó el viernes 22 de marzo de 2013 . Si te ha gustado este post quizá te gusten otros posts escritos por Manuel Ortega.
Deja un comentario
Disculpa, debes iniciar sesión para escribir un comentario.
Si no tienes todavía usuario puedes crear uno, que te servirá para comentar en todos los blogs de la red indiana en la
página de registro de Matríz.


text:
Señor nos Dios riba e dia nobo aki nos kier alaba Bo cu henter nos curazon pa Abo bini, biba y reina pa semper den nos. Nos ta compronde cu Abo ta e fuente di bida, solamente Abo ta yena nos cu Bo amor y Bo no ta bandona nos na ningun momento. Bini y sana nos curazon di e sentimentonan cu ta mantene nos mará na pasado y cu no ta laga nos ta feliz. Awe Hesus ta manda e 72 discipelnan bai predica. ( Lc. 10, 1-12) Señor kier pa nos ta activo venciendo tur comodidad y tumando riesgo pa su causa. Nos mester laga esnan cu a perde speranza, esnan cu ta mas aleha cera conoci cu e Palabra di Dios. Nos mester ta dispuesto pa papia cu otronan di e Reino di Dios sin reserva. Nos no mag keda keto di tur e maraviyanan y tur e misericordia cu Dios a drama den nos curazon sin cu nos tawata merece. Tata bondadoso yuda cada un di nos pa nos cuminsa cana den e caminda spiritual hibando paz na tur esnan cu ta bibando den un guera spiritual. Amen.
Orashon di dia 5 october 2017
Posted in Orashon di Dia


text:
Polis a konfiská un kantidat di artíkulo ku ta importante pa e investigashon:
Djaweps 20 di aprel 2017, alrededor di 15 or, personal di e Tim di Atrako konhuntamente ku Divishon di Krímen Organisá i Tim di Aresto a tene un entrada hudisial na un kas den Kaya Neblina (Seru Papaya), kaminda a detené un (1) hòmber sospechoso. E hòmber sospechoso aki, F.F.L. nasé na Kòrsou di 23 aña di edat, ta sospechá di un òf mas kaso di ladronisia ku violensia ku a keda kometé resientemente. Durante investigashon na e kas menshoná, Polis a konfiská un kantidat di artíkulo ku ta importante pa e investigashon. A presentá e sospechoso F.F.L. dilanti un fiskal ouksiliar ku a ordená su enkarselashon pendiente mas investigashon. E investigashon den e kaso aki ta kontinuá.


text:
Observatiecentrum di Bureau Multidisciplinair Centrum a habri augustus 2015 y tin actualmente 1 kleuterklas, 1 eerste y 1 tweede klas.
Den cada klas tin maximo 8 alumno. Ta trata di muchanan cu no por funciona den enseñansa regular pa motibo cu nan tin problema grave di comportacion y/of problema psiciatrico.
Mainta nan ta haya enseñansa (setting di scol) y despues di scol nan ta haya cuido y guia te atardi dor di profesionalnan cu ta ofrece nan un programa special (setting di opvang).
Na Observatiecentrum ta traha 19 persona: E maestronan y nan assistent, un Interne Begeleider, un trahador social, un terapista di musica y un di movecion, un psycholoog, un logopedista part-time y lidernan y assistent lidernan p’e opvang despues di merdia.
Pa duna sosten n’e profesionalnan den nan trabou diario a organisa durante e siman di dia 6 di februari 2017 e training “Safety-Care Core Specialist Training” y e “School Age Children Advanced Module” di e compania QBS, Inc. di Merca.
Trainer di ambos programa ta Erin Devine. Den e training di Safety Care e trahadornan ta siña anda na un manera respetuoso, safe y terapeutico cu muchanan cu no por regula nan emocion y ta bira agresivo.
E proceduranan den Safety Care ta cientificamente investiga y ta “evidence based.”
E trahadornan ta siña habilidadnan pa interveni na un manera profesional y terapeutico, uzando un acercamento directo y efectivo pa preveni, minimalisa y maneha escalacion di comportacion agresivo.
Esaki tanto pa proteccion di e mucha mes como di e profesional/adulto.
E “School Age Children Advanced Module” ta duna e trahadornan herment pa anda specificamente den un setting di scol cu muchanan chikito cu ta demostra comportacion agresivo y peligroso.
E trahadornan ta siña ki proceduranan ta adecua pa uza cu muchanan chikito. Tur scenario cu por presenta.
Cu e profesionalisacion aki e trahadornan di Observatiecentrum ta mihor ekipa pa tur scenario cu por presenta.


text:
Leslie Merkies: E mente “politiek-verziekt” di SKOA ta un calidad malo.
Tempo cu e ex-bankero (director general di CMB na Aruba y M&CB na Curacao) sr. Lio (Paps) Capriles, den feliz memoria, a haci e expresion skerpi cu ta parce cu na Aruba tin hopi...
MEP no tin ningun problema pa asumi e responsabilidad di AVP
Evelyn Wever-Croes a tene su reunion cu Gobernador, despues cu e resultado di e eleccion a tuma luga. El a menciona cu e combersacionnan cu Gobernador, ta pa no divulga e contenido. Loke ta...
Gobierno hunto cu WEB NV lo traha hunto pa yega na un Aruba berdaderamente...
Diahuebs mainta Minister Chris Romero hunto cu Minister President, sra Evelyn Wever-Croes, a hasi un bishita oficial na WEB Aruba NV. Aki e mandatarionan a haya un presentacion di e plan cu e planta...
Minister di Husticia tin prioridad pa bin cu cambio di ley den LTUV
Durante e conferencia di prensa pa anuncia cambio den maneho na DIMAS, Minister di Husticia mr. Andin Bikker a splica kico tur a haya ora cu el tuma na su encargo e ministerio di...
Minister Mike de Meza: Placa pa rehabilita CITGO Aruba ta aproba caba
CITGO Aruba y CITGO Holding di Merca ta cla cu financiamento y ta pendiente transferencia pa nan cuentanan di banco local, pero ta sperando aprobacion di Banco Central di Aruba pa certificacion. Tambe Banco...
Minister Glenbert Croes pega na Venezuela
Minister Glenbert Croes ta na Caracas, Venezuela, desde despues di Pasco caba. E ta eynan pa motibo personal y pa atende algun retonan di salud. Pero, cu e decision di Gobierno Venezolano pa cera...
Minister Xiomara Ruiz-Maduro:mama Rosa ta ricibi reconocimiento
Pa su mas di 20 aña dunando aporte y dedicacion na nos musica di fin di aña -Diabierna despues di merdia den un ambiente masha ameno na su oficina Minister di Finansas, Economia y...
Evelyn Wever-Croes: No ta spera ningun problema pa loke ta numeracion di candidato riba...
Candidatonan riba lista di partido MEP, cu kisas ta wardando riba nan number manera Guillfred Besaril, Chris Romero, Ady Thijsen. Ya caba riba caya ta sintiendo e rumornan, e noticianan cu kisas, nan tambe...
Dos guia profesional di Formacion Social poni riba caya
Pa 7 aña largo Aruba a conoce e programa di Formacion Social cu a yuda mas cu 100 hoben haya e caminda recto. Esaki a scapanan di hopi desviacion. Mayornan semper contento y lagrima...
Reunion positivo entre ATA, Minister di Turismo y Minister di Infrastructura
Proyectonan pa haci San Nicolas un Culture and Heritage City ta continua pasobra “We Do Care” Un reunion a tuma lugar entre Minister di Infrastructura y Medio Ambiente Otmar Oduber, Minister di Turismo Dangui...


text:
‘Sea bo mes’
Sea bo mes, con facil of dificil esaki ta? Ora nos papia di ‘Sea bo mes’ nos ta papia di bo autencidad. Loke di bo ta destaca como cualidad y personalidad. Pa bo haja sa esaki ta importante pa di chikito esunnan cerca di bo, mira bo como un ser cu mester discubri bida ainda. Pues cu bo mester di inspiracion, amor, cuido, pero tambe disciplina y orden y hopi guia. Guia cu ta pone bo mira mundo como un lugar unda bo ta safe y cu ta yuda nos discubri y scoge na un forma conciente, dor di duna tempo, atencion y informacion na nos. Esaki ta educacion conciente y balioso.
Una bes bo bira grandi, hendenan cu topa bo, lo discubri bo autencidad. Y esaki ta un punto cu por yuda bo pa logra bo metanan di bida. Bo no mester ataca otro pa bo luci. Bo grandesa lo luci atrabes di bo birtudnan y bo vishon riba bida. Esakinan ta cualidadnan di un hende madura. Loke hopi biaha ta busca den diferente funcionnan.
Un hende autentico ta para pa su opinion y no tin miedo di expres’e. Importante si ta, e forma con bo ta expresa bo opinion. E no mester ta a base di kibra un otro, pero pa comparti loke bo ta haja cu ta importante y pakico. Un hende cu ta getrain pa discubri e cualidadnan autentico den un hende, lo sa di biaha ‘ken ta’ y ‘ken no ta.’
Sinja bo yiu y otro mucha cu bo conoce con pa ta su mes, dor di ta e miho ehempel pa nan. Exito!


text:
Salon ‘Gouden Bal’ di Mariniers Kazerne tabata sede un biaha mas pa ceremonia di graduacion di SVT Traject/Formacion Social. Mayor y famia, docente y representantenan di oficina di Formacion Social, como tambe di Cuerpo di Marina Hulandes tabata presente pa mira momento cu cada hoben participante a ricibi su certificado.
Despues di a pasa 4 luna di entrenamento militar y 8 luna di cursonan intensivo hunto cu stage, e hobennan cu un tempo no tabatin mucho perspectiva positivo pa futuro, awor ta cla pa cuminsa un bida nobo.
Esaki ta graduadonan di Grupo #9 di Formacion Social, un proyecto cu ta iniciativa di Prome Minister Mike Eman y cu a cuminsa un poco mas di 4 aña pasa.
E obhetivo di Premier Eman tabata y ta pa duna hobennan cu no a gradua y no tin un trabou fiho, e hermentnan di disciplina, educacion y motivacion pa cambia e rumbo di nan destino pa uno mas probechoso.
Esnan cu a logra completa e aña di Formacion Social ta: Bono-Vox Standford Hassell di 19 aña, kende ademas di e estudionan, a core stage como mecanico na Mariniers Kazerne; Joshua Marlon Kock di 19 aña a traha pa 8 luna na Electra Spark como ayudante di electricista; Edmard Jay-Quiohn Lampe di 20 aña a haci su stage den e Departamento di Recreation di Marriott Aruba Resort & Stellaris Casino; William Alejandro Quant di 21 aña a haya experiencia na A&H Technical Services N.V. como ayudante di tecnico di airco; y Gian Pierre Rodriguez di 21 aña a traha pa 8 lucha como parti di e ekipo di Maintenance di Divi Aruba Phoenix Beach Resort.
Minister di Husticia, mr. drs. Arthur Dowers tabata presente den nomber di Prome Minister pa felicita e grupo completo di graduado, como tambe e docentenan, guia y personal di Formacion Social y Cuerpo di Marina Hulandes p’e exito obteni.
Nan famia, pero tambe pais Aruba ta orguyoso di e logro aki y ta spera di por sigui conta cu nan como ciudadanonan ehemplar di nos comunidad.
Mientras cu Grupo #9 a finalisa, Grupo #10 ta na mitad di nan trayecto y inscripcion ta habri pa Grupo #11 cu ta inicia na fin di maart proximo.
Pa mas informacion por bishita e pagina di Facebook ‘Formacion Social – SVT’, yega personalmente n’e oficina ubica na Mariniers Kazerne na Savaneta of yama na 522-5352/ 522-5545.


text:
ORANJESTAD - Pa añanan caba ta tuma luga e Paranda di Balashi cu semper tin un apertura grandi, pero e aña aki esaki lo ta mas grandi. Representante di mercadeo di Balashi, Mitch Bermudez, a expresa cu esaki ta bin pa motibo cu nan ta tene nan apertura mas trempan y ta haci esaki hunto cu e programa di radio y television Na Drempel di Fin di Aña.
Diabierna awo, 13 di october, e evento lo tuma luga na Linear Park desde atardi. E Paranda di Balashi ta consisti di 10 evento y e prome lo ta diabierna awo, cual lo termina e di dos siman di december. E Paranda di Balashi lo dura 10 diabierna, esta 10 siman. Lo tene e eventonan aki na diferente Café, cu Balashi lo avisa despues unda esaki lo ta. Pa loke ta e apertura y clausura lo tin diferente banda y gruponan di gaita, pero e otro 8 evento lo tin bandanan di tur biaha esta Grupo di Betico y Rincon Boys. E Grupo di Betico a perde e aña aki nan bos principal, esta Tommy Croes, pero asina mes nan a dicidi di sigui cu e tradicion. Balashi ta contento cu e grupo lo participa.
Durante e Paranda di Balashi lo conta un siman cu Rincon Boys y e siguiente Grupo di Betico, di cual nan lo ta poniendo ambiente prome cu e temporada di Pasco y Aña Nobo. Hunto cu Grupo di Betico pa diabierna awo, lo conta cu Gaita Rumbera, Muchanan di Mama Rosa, Gaita Autentico, Metropolis, DJ Vibes, Robert y Su Solo Banda Show, N'Fuzion y Tsunami. Tambe e anochi aki lo conta cu e presencia di Santa Claus p'e muchanan.
E evento lo cuminsa pa 5:00 PM y ta bay te den oranan di anochi. Lo bay tin 2 stage dilanti e Cafénan, unda cu e bandanan lo toca tras di otro. Aña pasa a cuminsa cu e manera aki y esaki a bay bon. E Cafénan lo tin prijs special riba e productonan di Balashi. Superfood tambe lo ta presente partiendo “kerst stollen” pe prome 100 personanan presente, pero tambe lo tin tentnan cu diferente cos di come tradicional y pa temporada di Pasco. Lo bay tin special riba productonan di Balashi na tur café riba Linear Park. Muchanan lo disfruta di e anochi aki unda cu Santa Claus lo ta presente.
ORANJESTAD – Diabierna anochi a tuma lugar e eleccion di Prins y Pancho di Aruba su carnaval 2018 den tur categoria.
ORANJESTAD - Diaranson anochi, Stichting Musica a organisa e registracion pa Aruba Caiso & Soca Monarch 2018. E registracion di Tumba Contest y Aruba Caiso & Soca Monarch a tuma lugar hunto na Centro di Bario Brazil. Varios participante y band leader a acudi pa asina finalisa nan registracion na e grandioso festival, cu sigur ta un di e eventonan durante e temporada di Carnaval cu ambos musico y publico ta anticipa p’e. Tabata bunita pa experiencia e modo cu varios banda y musico a yega na e registracion uniforma y algun hasta cu fanfaria y brassband cual a haci e anochi aun mas special.
ORANJESTAD - E aña aki diadomingo 14 di Januari lo tuma luga e Boatfest 2018 cu cerbes Chill, unda botonan lo yega hunto y tur hende lo pasa un rato ameno. Algun aña pasa a inicia e Boatfest di cual e aña aki Brouwerij Nacional Balashi ta participa pa di 3 aña na e evento aki. E Boatfest a cuminsa algun aña pasa ora cu e tabata Aruba Boat Trip conhunto cu Varadero. Pa por participa na e evento, lo tin un reunion cu e capitannan di boto pa repasa e puntonan importante.
ORANJESTAD - Manera ta conoci, durante luna di december 2017 SETAR a lansa su campaña “Share your Joyous moments” den cual e clientenan ta comparti nan momentonan di alegria pa por gana premionan atractivo. Durante e programa popular carnavalesco “DEN DJE” na Telearuba, SETAR a haci entrega di regalo na dos di e ganadornan. Nathan Berkel a gana Afl. 1000 na gift certificate di Maduro Travel y Natasha Pietersz a gana Weekend Stay pa 2 persona (all inclusive). E otro ganador ta J. Soliana cu a gana un SETAR Gift Certificate na valor di Afl. 250.
ORANJESTAD - Den e campaña di fin di aña SETAR kier a realisa algun soño di su clientenan. Tur cliente cu a haci uzo di un of mas promocion di e campaña a ricibi un “Wish Tag”. Riba e “Wish Tag” aki e cliente a pone un di su deseonan y a colg’e den un di e “Wish Tree”nan cu tabata situa den cada Teleshop y na SETAR Store.
(ADVERTORIAL)


text:
Donacion
Fundacion Alzheimer Aruba ( F.A.A.) ta depende di donacionnan pa por sigi cu su trabou. Bo donacion ta haci un gran diferencia.
Bo donacion na F.A.A. ta yuda nos den e lucha contra e consecuensianan cu e enfermedad aki ta ta causa den nos comunidad.
Bo donacion ta ser destina pa projectonan y servicionan esencial na Aruba cu e obhetivo principal pa hisa e calidad di bida di e personanan cu e malesa di demencia tipo Alzheimer, nan cuidadornan y nan familia. Bo por escohe e tipo di donacion cu ta combini bo persona:
- Durante un tributo / entiero
- Donacion en general, Aki abo ta contribui na mehora e bida di e persona y su cuidador mediante nos proyectonan.
- Donación Mensual: Esaki ta soru pa un aspecto financiero estable den e progreso di e projectonan.
- Menciona nos den bo testament. Si bo persona ta interesa di hasi esaki mester tuma contacto cu un notario of consehero juridico pa regla esaki.
Otro forma di donacion:
Tin varios idea y iniciativanan cu un persona, empleadonan di un empresa, asociación, por crea pa recauda fondo pa Fundación Alzheimer Aruba.
Yama nos libremente y nos por yuda bo cu ideanan y iniciativanan.
Fundacion Alzheimer Aruba ta un organisacion sin fin di lucro. Tur donacion ta deducibel pa belasting.
Hasi bo donacion na nos cuenta di banco;
Fundacion Alzheimer Aruba (F.A.A.)
Savaneta 27-A, Aruba
Banco acc.: RBTT Banco de Aruba N.V., # 12.51.511
F.A.A. ta registra na Camara di Comercio di Aruba (K.v.K) bou di e number: S644
E-mail:alzheimeraruba@gmail.com


text:
Diahuebs ultimo Brazil Taekwondo Stichting a reuni pa cuminsa reparti tur e tareanan p’e camp training di Carlos Hernandez cu lo bay ta na Aruba dia 26 di maart te cu dia 3 di april y ta bay hospeda na Paradise Beach Villas.
Danica Delamore a bisa kico tur ta spera di tur mayor, tambe a bisa cu dia 8 di april Brazil Taekwondo ta organisa e Ultimate Taekwondo Cup y un team grandi di atletanan di Brazil Taekwondo ta bay midi forsa.
E aña aki lo biaha pa Surinam for di diarazon y no diabierna anochi p’e atletanan por descansa pa ta bon prepara p’e Open di Surinam.
Manera cu bolbe for di Surinam ta bay tin e warming up p’e team di Korea cu mester ta den nan top shape pa Korea Open cu ta un G2 ranking.
A dicidi di bay bek cu car-wash y BBQ, mirando cu e rifa ta duna su fruto, pero hopi ta pidi p’e BBQ cu t’asina dushi. Pueblo a gusta e mannan cu ta haci e BBQ di Brazil Taekwondo.
A plania e siguiente BBQ y car-wash pa dia 7 di mei, mirando cu dia 2 di april nos tin e rifa di un BBQ Grill.
Josefa Willems a duna cuenta di e parti financiero y cuanto carchi a wordo bendi di e rifa di e television.
Alberto Klabér a splica bon cla cu e ta bay forma un team nobo p’e proximo TK5, no ta sigur si lo bay Corsou ainda, mirando cu no tin un aerolinea cu por garantisa nos yega bon y bolbe bek. Lo bay evalua e resultadonan di Ultimate Taekwondo Cup p’asina cuminsa manda invitacion pa tur scol di Taekwondo na Aruba cu tin atleta cu kier forma e team di TK5.
Nos semper ta cuminsa cu un preparacion hopi tempran p’asina por duna tur atleta e oportunidad pa drenta den e team di TK5. E no ta un free for all.
Nos tin 5 aña consecutivo ganando e Copa na Surinam y nos kier sigui gana esaki pa pais Aruba. We Train Hard to fight Smart.
Asina por a nota cu ainda no por a keda cla cu tur e puntonan di e reunion, mirando cu t’asina hopi cos y hende ta envolvi den e taakverdeling.
Training a cuminsa subi e seroe caba y por ultimo a laga e parti di uniform p’e proximo reunion.


text:
Aunke tur premiacion ta importante riba e anochi di Premio Excelencia den Deporte, mas cu claro e lo culmina cu e entrega di e dos premio grandinan.
Tur hende ta ancioso pa sa kende lo bira Aruba su Atleta Local y Internacional di aña 2016.
E atletanan nomina e anochi aki den e categoria atleta di aña local y internacional t’e mihor deportista di 2016 cu e federacionnan deportivo a nomina.
For di 2003 e premio maximo aki a wordo gana p’e deportenan di Tennis, Biyar, Landamento, Bela, Taekwondo, Cabayista y Bowling.
E atleta Sarah Quita Offringa di bela a logra e premio maximo pa un total di tres biaha, mientras cu Kamilah Dammers di bowling y Micky van der Vaart di landamento a logra e premio maximo dos biaha cada uno.
Aña pasa, e atleta di bowling, Thashaina Seraus a logra sali e atleta di aña internacional y asina duna bowling su di tres galardon tras di otro.
Te cu awor aki e atletanan femenino (7) tin mas galardon internacional conkista cu e atletanan masculino (6).
Pa loke t’e premiacion como atleta local di aña introduci na 2014, e titulo maximo a bay dos biaha p’e triatleta masculino, Renze Postma.
Siguientemente nos tin e atletanan local y internacional nomina p’e premio maximo como Aruba su Deportista di Aña
Atleta Local: Renze Postma – Triathlon; Ethan Westera – Sailing; Aaron Franken – Biyar; Jennifer Piter – Pesas; Mark Bueno – Ahedrez.
Atleta Internacional: Allyson Ponson – Landamento; Kyra Hoevertsz – Landmento sincronisa;
Aksel Samardzic – Beach Tennis; Nicole van der Velden – Sailing; Monica Pimentel – Taekwondo; Jayme Mata – Judo; Joel Kuiperi – Pesas; Julianne Dorothal – Atletismo; Mario Lobo – Tenis di Mesa; Tirslain Jansen – Esgrima; Elmerlindo Robles de Medina –Volleyball;
Eldrick Dijkhoff –Softball; Mark Bueno – Ahedrez.


text:
Fin di aña ta pa celebra
Poco dia mas falta pa nos bisa aña 2014 ayo y yama 2015 un bon bin. Na Aruba ta nos custumber di haci esaki cu hopi tiramento di klapchi pa core cu e fucu bieu. Grandi y chikito ta disfruta tirando klapchi di diferente tamaño y di tur color. Klapchi sigur ta trece hopi alegria pero tambe por trece hopi tristesa y dolor si no tir’e cu cautela y segun su indicacion. Departamento di Salud Publico conhuntamente cu Comision Vuurwerk ta sigui conscientisa comunidad riba e uzo corecto di klapchi y kico comunidad mester tene cuenta cu ne ora di bay cumpra klapchi.
· Muchanan bou di 12 aña di.edad no por cumpra klapchi
· Cumpra klapchi cu no ta mas bieu cu 2 aña bieu (di aña 2011 ya caba ta prohibi pa bende)
· Cumpra klapchi adecuado pa edad di cada mucha
· Semper cende klapchi cu mecha di cende
· No cumpra ni cende klapchi cu bo no sa kico e ta bay haci
· Supervisa muchanan chikito na tur momento
· No laga klapchi na alcance di mucha
· No tira klapchi si bo ta bou influencia di alcohol of droga
· No tira klapchi den direccion di otro persona, animal of den vecindario directo di hospital, IMSAN of cas di hende grandi
· Uza earplugs si e zonido ta mucho duro
· Tene cuenta cu e concentracion di huma di klapchi por afecta salud di personanan delicado di salud.
Teniendo na cuenta cu klapchi por ta peligroso y tirando esaki conscientemente nos lo habri un aña nobo feliz sin ningun incidente. Corda semper cu fin di aña ta pa celebra, no pa lamenta. Feliz aña nobo comunidad henter ta deseo di Departamento di Salud Publico.


text:
Cinco decada pasa famia Luydens a establece un refresqueria na Natural Bridge. Aunke no tabatin acceso pa awa y coriente nan a namora di e area, nan a cuida loke tabatin, y cu tempo nan a expande nan negoshi pa inclui diferente servicio. Nan a mantene e area di Natural Bridge limpi y brinda diferente servicio na bishitantenan di un di e brugnan natural mas famoso na mundo.
Den transcurso di añanan nan a dicidi cu a bira tempo pa pasa nan compania na un otro operador, na uno cu ta balora y respeta nos cultura y tradicion nan. Uno cu lo tuma over e trabao nan duro cu e famia Arubano aki a haci pa hopi aña y cu lo sigui contribui grandemente na e desaroyo di Aruba su turismo.
Na fin di aña 2015 De Palm Tours, cu ta un compania netamente Arubiano, a dicidi di cumpra e edificio y inverti algun miyones di florin pa asina por renoba tur e facilidadnan. Nan a agrega diferente aspecto pa duna realce na e luga. A expande, y a pone airco y hasta musica den e bañonan, como cu esaki ta e motibo principal pa cualkier persona cu ta bishita e sitio drenta den e edificio.
A duna folklore, historia y cultura di Aruba un luga prominente den e renobacion; a duna e edificio aspecto di un cas Arubano tipico, y a agrega hopi potret di Carnaval, aspectonan local y splicacion di diferente momento historico den e decoracion. Tanto e turistanan como bishitantenan local ta keda encanta tur ora cu nan bishita nan.
Giomar Nunes , kende actualmente ta manager di operacion di e facilidadnan, ta splica cu den un luna druk, den temporada di barco crucero, Natural Bridge ta ricibi mas of menos 40 mil turista.
E beyesa di naturalesa, un bista impactante, un luga puro ta trece retonan cune.
Y privilegio di tin un “adres” na Natural Bridge sigur tin su retonan, esta cu no tin coneccion di awa ni kabel di coriente cu ta yega na e sitio. Tur cos di coriente, incluyendo e airconan, ta draai riba generator y tur dia ta bin truck di awa pa trece awa limpi pa uza pa e bañonan, y pa muha mata, Nunes ta splica, e generatornan ta draai 24 ora pa dia, shete dia pa siman.
P’esey mes ta cobra turista $1 pa uza baño y residentenan di Aruba ta paga Afl. 1, asina nan ta garantisa cu e bañonan semper ta limpi y den bon condicion.
E mural ta un atraccion grandi, y Nunes ta invita nos hendenan local tambe pa haci uzo di e oportunidad pa saca potret na nan mural di e Natural Bridge original, pa pone esaki riba paginanan di medionan social cu e hashtag “#naturalbridgearuba” y asina mustra e bista bunita aki na henter mundo.
Tambe Nunes ta splica cu lo tin un special pa nos localnan pa dia 18 di maart. Pa celebra e ocasion special aki, Natural Bridge ta invita comunidad pa bishita nan snackbar durante di nan recorido di festividadnan pa descansa y disfruta di e bunita y impresionante costa panort y purba e dushi pastechinan di cabaron y di calco, traha specialmente y unicamente pa Dia di Himno y Bandera.
Ademas, lo tin diferente snack tipico Arubano riba menu y prijs special riba “beer bucket”. Corda cu tur prijs riba nan menu ta bira florin pa tur local y mester paga 1 florin (en bes di 1 dollar) pa por usa e baño.
Ban disfruta y aprecia di tur loke nos naturalesa tin pa ofrece y sea semper orguyoso di biba riba e pida baranca aki.


text:
Diabetes, aunke den mayoria di e ocasionnan ta un enfermedad relaciona cu adulto, ta berdad cu tambe mucha por sufri di dje. Ora cu e muchanan ta sufri di diabetes, nan tin cu enfrenta cada dia di mira su amigonan come cos dushi, buscuchi y sinti nan mes no comprendi y diferente, pero danki na e avance y tendencianan nobo di cushina, nos tin e infinidad di opcion pa e muchanan no pasa malo.
Ta existi hopi debate riba e muchanan diabetico por consumi alimentonan dushi sin sucu of no, desde nos punto di bista, nos ta bay duna tur e clavenan cu bo tin pa sa esaki.
Muchanan diabetico por come alimentonan dushi sin sucu?
Bolo, cereal, buscuchi, juice y un sin fin di alimento cu nos yiunan por come den su dia pa dia, tin como principal ingrediente sucu. Esey por ta un di e motibonan pakico obesidad y diabetes infantil ta cada biaha mas frecuente den e sociedad di awendia.
Diabetes ta un enfermedad cu ta consisti cu nos organismo no tin e capacidad di genera insulina cu ta e substancia encarga di sintetisa glucose, pa loke ta keda plama den e sanger y por ta hopi peligroso. Esunnan cu ta padece di diabetes, tin cu ricibi un tratamento pa den e curpa, haya e insulina y no tin e sucu mucho halto.
E glucose no solamente nos ta ricibi traves di sucu refina como tal, fruta, pasta, aros, cerealnan tambe ta componi pa glucose, di cual si por wordo comi den exceso tambe por perhudica e salud di e mucha. Di otro banda, nos mester tene na cuenta cu carbohidratonan, cu ta loke ta bay converti den glucose den e proceso di digestion, ta necesario pa biba y vooral den e bida di e muchanan, pasobra nan ta loke ta bay aporta na e energia pa por ehecuta actividad den nan dia.
Yegando na e cuestion cu si muchanan diabetico por consumi cos dushi sin sucu of no, e respuesta ta si, pero cu moderacion. Nos por realisa nos mesun cos dushinan cu nos yiunan diabetico por come cu productonan natural, sin refina, manera nos por traha un bolo di pampuna of di wortel, cu no tin hopi sucu, pero cu tin un sabor dushi.
Ki ora ta uza sucu artificial
Sucu artificial, manera sacarina, aspartamo, ciclamato of stevia, cu ta wordo bendi den practicamente tur supermercado, aunke no ta hopi recomendabel pa mucha, si por wordo consumi di manera sporadico, di cual nos tin cu dosifica nan hopi bon.
Un aspecto pa tene na cuenta y cu hopi biaha nos no ta haci, ta siña lesa bon e label di e alimentonan cu nos ta cumpra. Den hopi ocasion nan ta purba di bende nos cierto productonan cu no tin sucu, ora cu en realidad e ta hopi diferente, ya cu ora cu nos wak entre su ingredientenan, nos ta mira cu sucu ta un di su principal componentenan.
Biba cu muchanan diabetico, ta un tarea hopi complica, ya cu e muchanan aki cu solamente kier ta mescos cu e resto y no ta compronde cu nan no por come manera e resto di su amigonan. E tarea di concienciacion di e mucha diabetico ta lo mas importante na momento cu esaki no ta sinti su mes diferente na e resto y un conseho cu ta sirbi di hopi ayudo ta cu desde chikito nos siña nos yiunan alimenta cu cuminda mas natural posibel, cu cuminda cu no ta hopi procesa y vooral cu pa mustranan con bon e frutanan ta y cos dushi sin sucu, tambe por ta hopi dushi.
Fuente: http://www.bekia.es/


text:
WILLEMSTAD – Alrededor di 3:30 Polis mester a bay dilanti Botica Mampuritu pa un accidente poco straño cu a tuma lugar.
Na momento cu Polisnan a yega n’e sitio a bin haña dos vehiculo cu a dal den banda di otro cu daño material.
Un persona a sali levemente herida y a rekeri pa ambulance p’asina por a tira un bista riba e victima mirando cu el a sinti su lomba.
Ambulance a tira bista riba e victima pa despues e bay su dokter di cas. Forensys a keda di haci mas investigacion pa sa kico por tabata e causa cu e dos vehiculo nan a dal di e forma aki.


text:
Mientras ku ketubai e kansion “Sin Bo” di Rumba Band ta zonando na tur radio, nan ta bai lansa un single nobo. Esaki lo sosodé mayan djamars pa 3or simultaniamente na tur media.
Tin hopi espektativa pa e piesa aki ya ku e la zona kaba den presentashon nan di Rumba i a hala hopi atenshon. Nòmber di e single ta “Show Me Heaven”. E single ta kantá mahestralmente pa Christy Corasol. E kantante aki den front di Rumba a bin ta hala hopi atenshon pa su manera úniko di pressentá, pa su tononan haltu ku e ta jyega ku fasilidat i pa su karisma ku su fanatikada.
E single aki sigur lo tira un spotlight mas riba Christy pa esnan ku no konosé ainda por apresiá su talento. E kansion lo wòrdu lansá konhuntamente ku su videoclip, kua lo por wòrdu mirá i skuchá tantu na radio emisoranan, kanalnan di televishon i riba retnan sosial.
Show mi Heaven ta ritmo Rumba Zouk ku ta e ritmo ku ta karakterisá Rumba Band i ku ta un bon variashon den e farándula aktual.
Fanátikonan di Rumba Band ta pendiente pa e tradishonnan ku ta bai kuminsa fin di luná aki, tantu riba djarason komo djabièrnè. Pa tur ku ke keda na altura di e moveshonnan di Rumba, nos ta rekomendabo follow i like e página di Facebook di Rumba Band. Pa mas informashon òf reservashon, por tuma kontakto ku Rumba na telefon 670-8173 òf email rumbabandcuracao@gmail.com.


text:
Mi ta corda cu na un workshop tocante e nificacion di nos sonjonan, hopi hende tabata conta nan sonjo den cua un auto ta aparece. Un meneer a conta di un sonjo unda e auto ta kibra den dos, significando asina e kiebra cu tin den su bida na e momento ey. Un otro a conta di un auto cu ta cuminsa bula mescos cu avion. Ami a conta di un sonjo di un auto cu mi ta core aden, pero mi no sa di ken e ta… e pregunta tabata ‘ta ken ta stuur/maneha e auto di mi bida?’. Oeps…mi no sa, pasobra mi no sa di ken e auto ta…
Hopi biaha nos ta laga un otro hende determina con nos mester ta, sin mira nos propio potencial. Nos auto ta kibra den dos y e ora numa nos ta corda cu nos mester a manten’e mas miho… mescos ta conta pa nos mes! No warda te ora bo kibra den dos pa mantene bo mes. Realisa kico bo ta bal. ‘Esaki ta conta pa bo auto tambe’, Ricardo, donjo di C.A.R.S. ta bisa mi cu su sonrisa di semper.
Continue reading “Auto y sonjo y ken ta maneha e auto di bo bida”


text:
Biblioteca Nacional Aruba tin den su coleccion un obra di poesia titula ‘Triminti’ di Sra. Gina Henriquez (seudonimo pa Swinda Henriquez ). Sra. Gina Henriquez, autora y pintora, naci na Aruba, a studia idioma y a skirbi ensayo, storia y cuentanan cortico. Sra. Gina Henriquez a traha hopi tempo cu sr. J. Beaujon na Cas di Cultura como boluntario. Tambe el a biba hopi aña na Corsou.
Obranan di su man a keda publica den ‘Brindis’. ‘Amistad’, ‘Taray’ y ‘Cosecha Arubano’. E buki ‘Triminti’ ta un seleccion di poema skirbi na Papiamento masha bunita mes.
Sra. Gina Henriquez ta skirbi den e buki aki: “ Masha hobencita (14 aña) mi a tribi skirbi un poema na ocasion di un fiesta pa mi maestra di Ingles. Despues di e hazaña agradabel aki a sigui tur e otronan. E titulo ‘Triminti’, ta relaciona cu e osadia di e tuna cu ta ilustra portada di e buki.
E tuna cu ta invadi e teritorio priva di e cas. Tambe e ta relaciona cu e curashi pa bisa cu frankesa loke mi ta pensa y sinti. Ta manera un mucha tribi, cu pa fastioso ta haci co’i triminti….”.
Den ‘Cosecha Arubiano’(19..), e capitulo ‘Arubaanse literatuur in vogelvlucht’ autornan ta skirbi: “Van Gina Henriquez (1937) weten we dat ze relatief veel poëzie geschreven heeft, maar nooit gepubliceerd.” Pues, un poeta poco desconoci.
Cu permiso di Gina Henriquez nos ta publica ‘Pakico’ akinan pa duna boso un impresion. E buki ta acesibel pa publico na biblioteca pa lesa of fia.
Pakico
Pakico ora mi mira bo
di pronto tur pasado ta
rebiba
Pakico ta soñando so
mi por stima bo
Y tin bo amor pa mi caricia
Pakico, pakico…
Nos no por lubida
cosnan cu ya no por
ser realisa
pakico, pakico…
Na biblioteca nos a haya sa cu sra. Henriquez ta masha activo ainda y ta bishita biblioteca regular pa por skirbi trankil den sala di estudio. Sra. Henriquez ta skirbi, pinta, shop of keiro cu amiga, bay come of bay bebe un koffie, ta disfruta di bida, ta namora den bes en cuando y ta cera amistad. …
Cequera
Den mi bida
yen di nochi
mi sa sinti Bo
serca mi
Mi a siña conoce Bo
Y m’a realiza
Con grandi Bo ta
Mi Mama
Y b’a keda keto
Keto keto b’a pasa bai
Cu bo sandalia di catuna
Bo n’ bisa nada
Ya bo n’ta papia por nada
Bo wowonan bunita a bira di glas
Bo mannan di alabaster ta asina friu
Mi sa cu bo n’ ta sufri mas
Pero con mi mester soporta
Mirando bo drumi asina straño
Sabiendo co bo n’ por spierta mas…
Infansia na Mon Plaisir
A combersa un poco cu sra. Henriquez, pa conoce un poco mas mihor. Ken ta e poeta? Ken ta e persona cu a publica ‘Triminti’?
Sra Henriquez ta conta cu……tempo cu e tabata chikito e tabata un mucha muher poco malcria, un ‘troetelkind’ di tur dos wela, bandi mama y bandi tata. Tur sorto di regalo e tabata haya for di nan. E ta hari cu smaak ora cu e ta ‘confesa’ esaki. “E regalo mas bunita cu mi a yega di haya ta un renchi orea cu ruby, for di mi wela. Ainda mi tin’e”.
“Mi tata tabata un tipo ‘corecto’, straight y honesto, bo tin cu bise e cos manera e ta. Mi tabata stime hopi, un bon tata. Nos tabata 4 ruman y ami ta mayor.
Mi a lanta den e bario di Mon Plaisir cu tabata ful otro compara cu awor. Mon Plaisir tabata un mondi grandi anto den dje tabata pasa un rooi. Muchanan por a landa y hunga den e rooi. Un di e barionan mas bieu. Sra. Henriquez ta corda e ambiente di antes bon y ainda ‘nan’ cas tey, den loke nos conoce awor como Maria Christina straat. Un Aruba cu den bes en cuando un barco ta pasa pa trece cargo. Tur e casnan tabata di palo of lodo cu piedra, no tabatin cas di bloki ainda. Poco hende tabata biba aki, nan tabata biba simpel, algun piscado, no tabatin coriente….hendenan ta cushina cu palo cu kerosin……anochi e hendenan ta conta otro storia…..” Esaki ta e scenario di sra. Henriquez su infansia. Despues cu e refineria a bin Aruba, cos a bira poco poco mas moderno. Sra. Henriquez su weganan favorito tabata bula cabuya, e tabata gusta algun di e weganan cu mucha homber ta hunga, hunga bala, hunga kiniki y su hobbynan tabata spaar stampia y pinta. Ainda e ta pinta. E cuadra cu ta riba portada di ‘Triminti’, sra. Henriquez mes a pinte. E ta corda e custumbernan di antes, custumber di bishita, traha y come boyo cu hacimento di aña, antes tabata traha e boyo di mainshi. Invitacion pa fiesta tabata bay cu carta y personal.
Famia
Sra Henriquez a casa cu 22 aña, “un mucha bunita flaco” manera e mes ta bisa den joke y tin casi 80 aña awor, e ta viuda, y e tin dos yiu, Aldo y Gina Paula. Y ainda e ta bunita, delega y tin su ‘sense of humour’.
Personalidad
Con sra. Henriquez ta describi un caracteristica di su personalidad? “Mi no ta gusta mentira, no bin gaña mi, mi no ta gusta. Mi ta aprecia honestidad. Mi ta hende poco reserva, mi ta balora relacion honesto y amistad sincero. Mi no gusta papiamento riba otro, redu…. “. “E ta mas facil pa ta honesto, si mi gaña, kizas mi por lubida kico mi a gaña…”
No ta importa mi, ki posicion e hende tin, cua color nan tin, mi ta bay pa e hende, su sinceridad, esey ta mas importante. Esey mi a siña mi yiunan tambe, ni maske con malo e cos ta cu a pasa, djis conta mi, pa mi sa kico mi tin cu haci.”
Soño y inspiracion
Kico a haci un impresion profundo den sra. Henriquez su bida? Haya su prome yiu. “Wak’e nace, e milager………” Y cua sua soño a keda realisa? “Varios soño. Wak mi 2 yiu crece bira grandi, pa despues nan por a bay studia y cu nan ta bon. Cu nos ta stima otro hopi.” Y ademas “Traha mi cas, biba dushi den mi cas.”
Kico of ken ta un fuente di inspiracion? “Cosnan cu a impacta mi, emocionalmente. Mi ta skirbi hopi pero mi no ta publica”.
Silencio y solitude ta sirbi pa algo? “Sigur no. Ami ta gusta. Ora mi ta mi so hopi biaha mi ta skirbi. Mi ta skirbi na diferente idioma pa expresa mi mes”.
“Mi ta sinti mi comodo den mi mundo di mi pensamentonan. Tin ora mas cu den Papiamento, bo tin cu wak kico bo ta papia y cu kende. Den mi storia ‘Chobil y su amigunan Rubiano’ cu a keda publica den Cosecha Arubiano mi a purba skirbi di e diferencianan den cultura y hende”.
“Loke ta keda dificil pa haya ta e contacto cu publico y feedback for di lesador of critica constructivo con pa ‘polish’ bo skirbimento”.
Mi ta keda skirbi, mi ta gusta skirbi masha hopi mes…….


text:
Señor danki pasobra den cada dia nos por sinti Bo forza cu ta renoba y cu ta sana nos di tur e cicatrisnan cu a keda di tanto bataya den nos bida. Tene compacion di nos y bishita cada un di nos cu Bo poder santo p’ asina nos fe por crece, fortalece y habri nos consenshi y nos spirito pa e maraviya di Bo amor. Dios ta desea nos felicidad y nos santidad. Pero hopi biaha nos felicidad no ta depende di cosnan material, di fama, exito of diverticion. E Palabra awe ta invita nos pa recorda cu nos ta pasahero ariba e mundo aki. Cu pa mas hopi cu nos por tin, tur cos ta keda aki na mundo y cu nos no ta bai cu nada. Pa e fielnan nos yamada ta di biba buscando e biennan di shelo, esnan cu ta keda pa eternidad. E Evangelio ta papia cu nos awe di e bienaventuranzanan y ta mustra nos cu feliz ta esnan pober, esnan cu tin hamber, esnan cu ta yora, esnan cu hende ta odia, rechasá, zundra y papia malo di nan pa motibo di e Yiu di hende. ( Luc. 6, 20-26 ) Den shelo tin un recompensa grandi pa nan. Tata yuda nos biba di tal manera cu nos por haci e bienaventuranzanan bira realidad den nos bida pa medio di Cristo nos Señor. Amen.
Orashon di dia 13 september 2017
Posted in Orashon di Dia


text:
Minister di Husticia, mr. Andin Bikker ta haya cu den criminalidad tin un otro dimension cu t’e aspecto social. Pa cu esaki, lo bay introduci e ley pa asistencia di reorganisacion di debe.
Segun e mandatario, loke ta pasando cu ta cu tin 40% plus di e poblacion cu ta bibando bou di bestaandsminimo cu ta pone cu nan ta cay den spiraal di debe.
Hopi biaha si mira e estadistica, ta personanan cu pa falta di entrada y/of situacion social hopi decadente ta cay den tentacion y ta bay over na criminalidad.
Segun Minister Bikker, si kier combati criminalidad mester preveni recidivismo cu ta personanan cu ta cay bek den criminalidad haciendo atraco entre otro na lugarnan di bende loteria.
E personanan aki ta cay den detencion, ta bay sera na KIA y despues di dos aña nan ta sali y apenas den un par di siman nan ta comete cualkier atraco.
E tipo di actonan aki mester para nan. E personanan aki mester por haya guia na un facilidad coreccional. Manera ta conoci dos siman pasa Minister di Husticia tabata di bishita na KIA unda e por a mira cu e prizon ta den un estado deteriora.
Como Gobierno lo bay haci compromiso pa construi un facilidad coreccional nobo. No solamente un facilidad nobo, pero tambe cu ta duna contenido n’e palabra coreccional segun Minister Bikker.
E persona cu bay den e coreccional mester ser re-educa y cu nan por haya un chens bek pa integra na un manera decente y responsabel den comunidad.
Aworaki e situacion ta manera un draaideur. Un persona cu ta deteni ta haya un castigo y despues di un of dos aña ta bolbe cay den tentacion den un siman of un luna y ta bolbe comete atraco.


text: WILLEMSTAD – Ni Robbie dos Santos ni Ministerio Públiko a bai den apelashon den kaso Bientu di manera ku e sentensha di dia promé di aprel di e aña aki ta keda na vigor i ta bira awor irevokabel. Dos Santos ta keda ku un kastigu kondishonal di dos aña i loke a konfiská lo keda pa estado. Ta trata di un suma di 75 mion florin ku a konfiská na Merka i 15 mion florin na Kòrsou. E suma ku a konfiská na Merka lo ta repartí entre Kòrsou, Sint Maarten i Merka. E suma di 15 mion florin na Kòrsou lo bai pa belasting di Kòrsou pa paga e debe ku Dos Santos tin na fiskalia. Dos Santos den e tempu di prueba di 3 aña mester yega na un akuerdo final ku Servisio di Impuesto riba e totalidat di debe. Fuentenan bon na altura a konfirmá ku a yega na un akuerdo den último dianan i por spera un anunsio ofishal den e próksimo oranan. Un di e desishonnan tambe ta ku a disidí ku no ta sigui ku e kaso di ekspropiá loke e rifero tin i ku a anunsiá den korte. Ku esei e negoshi por keda habrí i tur trahadó por keda ku nan trabou komo ku e kompania por sigui traha normalmente. E kaso bientu a kuminsá for di 2009 i a kulminá na 2014 i 2015 ku diferente entrada. E akuerdo ku a sera ta nifiká ku no ta sigui e proseso largu di apelashon ni di cassatie ku lo a tuma algun aña mas promé ku e konkluí.


text:
Recientemente, e ekipo di Aruba Tourism Authority a reuni na Bogota, Colombia pa asina topa cu e agencia nobo, Mullenlowe cu lo ta encarga cu mercadeo di Latino America, como region, conhuntamente cu oficinan representante di Aruba pa cada mercado. Meta tabata pa sigui traha riba integracion moviendo mas y mas
Day: February 21, 2017
STA y New India Assurance a haya otro den otro CAO
Despues di un tempo largo sinta na mesa, sindicato STA y New India Assurance ta yega un bon contracto colectivo. Segun Diego de Cuba, Presidente di e sindicato ta splica, sigur e ta un bon contracto, unda a bolbe cu dunamento di bonus di fin di aña. Lo tin aumento di
MEP presente na e manifestacion contra abuso di mucha
MEP a presenta dilanti Ministerio Publico diamars atardi, pa asina mustra sosten na e accion di Fundacion Lisette Gomes cu pa algun dianan caba ta informando pueblo den medionan di comunicacion tocante e manifestacion contra abuso sexual di menor di edad. Presencia di MEP na e manifestacion ta pa demostra cu
Fuera di inspeccion di avionnan di InselAir: Hulanda kier un bista den acuerdonan di lease tambe, cu ta cuestionable
Den e prome raport traha pa Inspectornan di Hulanda, por mira caba, cu tin un deficiencia den control y maneho di aviacion, unda manera Sharon Dijksma a bisa, cu na Corsou e situacion ta mas alarmante. Pesey den un convenio logra entre Minister Suzy Romer di Corsou y cu Mike de
Husticia ta resolve 8 atraco pisa
Kiwanis Club of Aruba a haci donacion na “Social Fonds Colegio Arubano”
APA a duna Gobernador un presentacion di e plannan ambicioso pa remodela haf di Oranjestad
Diabierna ultimo, Gobernador di Aruba Alfonso Boekhoudt tabata invitado special di Aruba Ports Authority unda cu gerencia a ricibi representante di Corona Hulandes cu tur honor. E mainta cu tabata uno largo, a cuminsa cu un presentacion duna dor di CEO di APA ing. Jossy Figaroa. Gobernador Boekhoudt, kende ta ex
Otmar Oduber di E Forsa Nobo: Dunamento tereno di cas y comercial mester ta transparente y lo ta bek central na e departamento concerni despues di september
Otmar Oduber di e plataforma politico POR a expresa cu dunamento di tereno di cas y tereno comercial mester ta transparente y lo ta bek central na e departamento concerni despues di september ora cu POR drenta gobernacion. Durante conferencia di prensa di E Forsa Nobo, Otmar Oduber a bisa claramente


text:
Directora di SKOA, Sra. Jossette Daal a splica cu SKOA lo kier pa scolnan sigui te atardi, pa asina e muchanan no ta subi caya.
Lo ta un hopi bon idea pa sigui educa e muchanan. Por dun’e lesnan den drama, arte, deporte. Esaki por ta un alternativa pa nan no ta nan so na cas, ya cu awendia, ambos mayornan ta traha. Den e parti di merdia, por pone mas atencion na e desaroyo personal di e mucha. Traha riba su persoonlijkheidsvorming.
Un proyecto asina si lo costa hopi placa, pero segun Sra. Daal, tin otro alternativanan, p.e. Centro di Barionan, cu por activa nan na unda mucha ta sali for di scol y por haya su mes envolvi den actividadnan asina.
Hopi ta wordo bisa, cu ta un manera di tene e muchanan for di ariba caya, pero segun Sra. Daal, esey no ta e caso. E mucha no ta ariba caya, pero simplemente e no tin supervision despues di scol. Ambos mayor ta traha como tal cu e mucha ta keda su so.


text:
Den luna di Juli ultimo, Bright Bakery a acerca Mary Joan Foundation pa nan traha hunto y conscientisa comunidad durante luna di October cu ta luna di conscientisacion di cancer di pecho. E aña aki e fundacion a ricibi ayudo di hopi negoshi, cu a yuda nan yega na fondo pa sigui conscientisa comunidad riba cancer di pecho.
Arabella Reyes, Presidente di Mary Joan Foundation a indica cu Bright Bakery a bin cu e idea pa Mary Joan Foundation duna algun tip con pa haci saminacion propio. Mary Joan Foundation a tuma e idea aki y asina tambe di nan parti a duna Bright Bakery e honor di ta e prome compania pa haci uzo di nan logo nobo. A realisa e proyecto den luna di October unda cu a inclui e logo nobo di Mary Joan Foundation riba e saconan di pan, kipashi bruin, kipashi blanco y buns. Tambe a imprimi tipnan con pa haci saminacion propio di bo pechonan riba e saconan di pan.
Cu cada compra di pan di Bright Bakery durante luna di October, nan a haci un contribucion na Mary Joan Foundation. E campaña a yega su fin y diabierna, pa cual Cedric & Sulyienne Croes di Bright Bakery a haci entrega di un cheque p’e suma di AWG 10.000,- na Mary Joan Foundation. E suma total cu nan a recauda como fondo pa sigui traha riba e conscientisacion, Mary Joan Foundation a cera luna di October cu e suma di 33.926 florin y ta gradici tur cu a haci donacion.
Mary Joan Foundation a gradici tur comerciante cu a yuda nan yega na fondonan pa por sigui conscientisa comunidad riba cancer di pecho. Sin lubida riba comunidad, cu ta respalda nan pa 10 aña y e fundacion ta gradici p’e sosten.
Otro aña un biaha mas den luna di October, Bright Bakery lo ta partner cu Mary Joan Foundation unda lo uza e saconan di pan pa sigui conscientisa comunidad di Aruba riba e importancia di controla bo pecho. Bright Bakery y Mary Joan Foundation ta yama henter comunidad di Aruba masha danki pa e confianza deposita den nan. Corda cu no mester enfrenta cancer di pecho bo so! Mary Joan Foundation t’ey.